Putin bertemu dengan Ketua Kumpulan Wagner di Moscow

MOSCOW, 10 Julai- Presiden Vladimir Putin telah bertemu dengan ketua Wagner Yevgeny Prigozhin pada 29 Jun di Kremlin beberapa hari selepas kumpulan tentera upahan itu cuba menjatuhkan kepimpinan tentera Rusia."Presiden memberikan penilaiannya tentang peristiwa 24 Jun," kata jurucakap Kremlin, Dmitry Peskov, merujuk kepada pemberontakan yang gagal, sambil menambah Putin juga "mendengar laporan yang diberikan oleh komander kumpulan Wagner".Hanya lebih dua minggu selepas pemberontakan yang dibatalkan, masih terdapat ketidakpastian yang menyelubungi nasib kumpulan Wagner dan perjanjian menamatkan pemberontakan terhadap ketua tentera Rusia.Bawah rancangan tersebut, ketua tentera upahan dan beberapa pejuangnya dijangka diusir ke Belarus.Pasukan Wagner yang ingin terus berjuang untuk Rusia akan menandatangani kontrak dengan tentera konvensional.Semasa pertemuan selama hampir empat jam di Kremlin dengan komander Wagner, Putin "menawarkan mereka pilihan pekerjaan alternatif", termasuk peranan dalam pertempuran.Pemberontakan itu dilihat sebagai cabaran terbesar kepada kuasa Putin sejak dia berkuasa.Komander Wagner "menegaskan bahawa mereka adalah penyokong tegar... ketua negara", kata Peskov."Mereka juga bersedia untuk terus berjuang demi tanah air."Pemimpin Belarus Alexander Lukashenko yang bertindak sebagai orang tengah dalam perjanjian dengan Wagner berkata, Prigozhin mahupun orang-orangnya tidak berada di negaranya.- AFP


'Kita tidak boleh lupa' tragedi Gua Tham Luang

MAE SAI, 10 Julai- Beratus-ratus orang berkumpul pada Isnin untuk mengingati penyelamatan dramatik 12 pemain bola sepak muda dari sebuah gua banjir di utara Thailand.Kini dalam usia lewat belasan tahun, kanak-kanak lelaki dan jurulatih mereka, Ekkapol Chantawong, turun ke dalam bilik bercahaya di kompleks gua Tham Luang untuk memberi penghormatan kepada beribu-ribu orang yang bekerja selama 18 hari, siang dan malam untuk mengeluarkan mereka.Pasukan "Wild Boars" memasuki gua pada Jun 2018 dan terperangkap apabila hujan membanjiri kawasan itu.Bagaimanapun, operasi menyelamat antarabangsa mendapat pujian global."Jika bukan kerana orang-orang ini kami tidak akan terselamat, dan tidak akan hidup hari ini," kata Ekkapol."Saya ingin mengucapkan terima kasih kepada semua."Ulang tahun menggembirakan itu turut diselubungi kesedihan berikutan kematian kapten berusia 17 tahun Duangpetch Promthep, yang mendapat biasiswa bola sepak di Britain awal tahun ini.Bekas rakan sepasukannya masing-masing meletakkan bunga putih sebagai tanda peringatannya di luar gua, dikelilingi oleh orang ramai.Sebuah video penghormatan turut dimainkan di dalam gua untuk bekas gabenor Chiang Rai, Narongsak Osatanakorn, yang mengendalikan insiden itu.Narongsak Osatanakorn meninggal dunia bulan lalu."Kita tidak boleh melupakan usaha semua individu yang terlibat dalam misi menyelamat, terutama mereka yang tidak lagi berada di sini bersama kita," kata Varawut Silpa-archa, Menteri Sumber Asli dan Alam Sekitar.- AFP

(Jurulatih Ekkapol Chantawong (kiri) dan ahli pasukan bola sepak remaja Thai "Wild Boars"/AFP)


Jepun beri amaran 'hujan paling lebat' di barat daya

KURUME, 10 Julai- Seorang terbunuh dan ratusan ribu penduduk digesa berpindah dari kediaman mereka di barat daya Jepun pada Isnin, ketika peramal memberi amaran tentang "hujan paling lebat pernah berlaku" di rantau itu.Hujan lebat selepas seminggu itu menyebabkan tebing sungai pecah dan kejadian tanah runtuh yang membawa maut, termasuk yang mengorbankan seorang wanita berusia 77 tahun.Rumah wanita itu diselubungi semalaman di wilayah Saga, Menurut jabatan bomba tempatan kepada AFP, rumah wanita di wilayah Saga itu tertimbun. Ketika kejadian, suaminya dalam keadaan sedar dan dibawa ke hospital.Seorang wanita kedua dikhuatiri maut selepas kali terakhir dilihat berpaut pada kereta dalam air banjir di wilayah jiran Oita, kata pegawai di sana.Sekurang-kurangnya sembilan orang lain hilang dalam kejadian tanah runtuh di wilayah Fukuoka dan Oita. Lebih 420,000 penduduk berada bawah amaran pemindahan peringkat tertinggi dan menyatakan "Nyawa anda dalam bahaya, anda perlu mengambil tindakan segera."Hampir dua juta lagi di Fukuoka, Hiroshima, Saga, Yamaguchi dan Oita berada bawah amaran peringkat rendah namun menggesa mereka berpindah jika mereka berada di kawasan berbahaya.Jepun mempunyai lima peringkat perintah pemindahan, tetapi orang ramai tidak boleh dipaksa meninggalkan rumah mereka.Agensi Meteorologi Jepun berkata hujan lebat itu berisiko banjir dan tanah runtuh di seluruh Fukuoka dan Oita."Ini adalah hujan paling lebat pernah dialami" oleh wilayah itu, kata Satoshi Sugimoto kepada pemberita."Keadaan sedemikian menyebabkan nyawa berada dalam bahaya," tambahnya.- AFP

(Serpihan akibat banjir terletak di jalan raya di bandar Kurume/AFP)


Pita ikrar tidak akan berundur

BANGKOK, 10 Julai - Pemimpin Parti Move Forward menegaskan beliau tidak akan berundur untuk menjadi Perdana Menteri Thailand.Pita Limjaroenrat menegaskan pendiriannya itu di hadapan penyokongnya di Bangkok pada Ahad.Dewan Parlimen dan Dewan Senat Thailand akan memilih Perdana Menteri Khamis ini.Parti Move Forward muncul sebagai pemenang terbesar dalam Pilihan Raya Umum pada 14 Mei lalu dengan menjalinkan kerjasama dengan tujuh parti lainNamun masih tidak cukup untuk menjamin kedudukan Pita untuk menjadi Perdana Menteri Thailand.Perikatan itu menguasai 312 kerusi parlimen.

Pita perlu mendapat sokongan sekurang-kurangnya 376 anggota parlimen dan senator bagi membolehkannya menjadi Perdana Menteri.Pencalonan Pita dijangka mendapat tentangan hebat di Dewan Senat 250 anggota, yang dilantik kerajaan tentera lalu.Ini memandangkan Move Forward merancang bagi merombak undang-undang menghina raja dan menentang monopoli perniagaan.-REUTERS

(Calon Perdana Menteri Thailand, Pita Limjaroenrat/FOTO REUTERS)


Biden tiba di UK, Adakan pertemuan dengan Sunak dan Raja Charles III

LONDON, 10 Julai - Presiden Joe Biden tiba di Britain pada Ahad sebagai sebahagian daripada acara lawatan ke tiga negara; United Kingdom, Lithuania dan Finland bermula 9 hingga 13 Julai.

Hari ini, Biden akan bertemu Raja Charles III di Istana Windsor, buat kali pertama sejak pertabalan Charles III.Perbincangan dijangka tertumpu kepada isu alam sekitar.Beliau kemudian akan bertemu Sunak di 10 Downing Street bagi mengukuhkan lagi hubungan erat kedua-dua negara.Kemuncak lawatan Biden ke Eropah ialah sidang kemuncak NATO di Vilnius, ibu negara Lithuania pada Selasa dan Rabu, di mana sekutu Barat akan membincangkan penyingkiran tentera Rusia di Ukraine.Antara pemimpin lain dijangka hadir Presiden Turki Recep Tayyip Erdogan, Canselor Jerman Olaf Scholz, Presiden Perancis Emmanuel Macron, dan Sunak.Presiden Ukraine, Volodymyr Zelenskiy juga akan hadir untuk memohon keanggotaan NATO dan sokongan Amerika Syarikat.-REUTERS


Tanah runtuh di California, penduduk diarah pindah

CALIFORNIA, 10 Julai - Lebih banyak kediaman di Rolling Hills Estates akan terjejas selepas kejadian tanah runtuh yang memusnahkan 12 buah rumah di kawasan itu, pada 8 Julai lalu.Keretakan dan pergerakan tanah dari tempat kejadian masih berlaku dan dibimbangi insiden akan belaku lagi; memaksa lebih ramai untuk berpindah.Sekurang-kurangnya 16 penduduk telah dipindahkan. Mereka diberi masa kira-kira 20 minit untuk mengambil beberapa barang dan meninggalkan kediaman.Kawasan terbabit ditutup bagi membolehkan pegawai menyiasat punca kejadian.Seorang pegawai mengandaikan bahawa ia mungkin disebabkan air yang menyejat di dalam tanah.Penyelia Daerah L.A. Janice Hahn menerusi tweetnya berkata "pergerakan ketara semalaman" memusnahkan rumah.Hahn berkata kawasan kejiranan itu mula dibina pada 1978 dan selamat sehingga hujung minggu ini.

"Saya tidak pernah melihat perkara seperti ini dalam kerjaya saya," kata Hahn. Saya tidak akan pernah menyangka bahawa rumah-rumah yang masih utuh ini, anda tahu, petang semalam dan hari ini anda boleh mendengar bunyi berderit, retak, runtuh dan ia akan runtuh."- REUTERS


Seorang maut dalam kejadian hujan lebat di Jepun

KURUME, 10 Julai - Hujan lebat melanda wilayah Fukuoka mengorbankan sekurang-kurangnya satu nyawa, tiga lagi hilang. Mangsa, wanita warga emas berusia 70-an maut apabila rumahnya musnah akibat tanah runtuh. Puluhan ribu penduduk diarah meninggalkan kediaman masing-masing. Kementerian tanah mengesahkan hujan lebat menyebabkan banjir lumpur selepas lapan sungai dilimpahi air.Wilayah itu menerima lebih 500 mm hujan sejak Jumaat , dengan tambahan 200 mm dijangka turun sehingga awal pagi pada Selasa 9 (esok), menurut Agensi Meteorologi Jepun. - REUTERS


Perancis larang bunga api menjelang Hari Bastille

PARIS, 10 Julai - Kerajaan Perancis mengharamkan penjualan bunga api menjelang festival 'Hari Bastille' yang bakal disambut pada Jumaat ini.Pengharaman tersebut turut menyentuh pemilikan dan pengangkutan bagi bahan tersebut.Tindakan tersebut dikuatkuasakan oleh kerajaan Perancis susulan rusuhan yang tercetus akibat pembunuhan seorang remaja lelaki, Nahel Merzouk oleh anggota polis di Nanterre.Larangan tersebut bagaimana pun tidak terpakai semasa pertunjukan bunga api yang dianjurkan oleh pihak berkuasa tempatan."Bagi mengelak risiko dan gangguan serius terhadap ketenteraman awam ketika berlangsungnya festival 14 Julai, penjualan, pembawaan, pengangkutan dan penggunaan barang piroteknik dan bunga api akan dilarang di semua wilayah sehingga 15 Julai", menurut pengisytiharan yang diterbitkan dalam warta rasmi negara berkenaan.Sementara itu, Perdana Menteri Perancis, Elisabeth Borne berkata pasukan keselamatan akan turut dikerah bagi memastikan keselamatan negara bagi tempoh dua hari itu.Elisabeth turut berkata rakyat Perancis bimbang dengan dengan kemungkinan berlakunya insiden baharu ketika berlangsungnya sambutan 'Hari Bastille'.Lebih 3,700 orang telah ditahan polis berhubung protes yang berlaku baru-baru ini, termasuk 1,160 kanak-kanak bawah umur.Hari Bastille menandakan permulaan Revolusi Perancis, yang bermula lebih 200 tahun lalu.Bunga api merupakan senjata popular yang sentiasa digunakan dalam rusuhan dan keganasan di beberapa buah bandar di Perancis selama hampir 20 tahun.Malah, pada sambutan 'Hari Bastille', anak-anak muda sering membaling mercun bagi mengganggu sambutan.-bbc.com


Biden sokong bidaan Sweden sertai NATO

(Presiden Joe Biden bertemu Presiden Turkiye, Recep Tayyip Erdogan pada sidang kemuncak NATO di Madrid, Sepanyol/ REUTERS)

ANKARA, 10 Julai- Presiden Turkiye Recep Tayyip Erdogan pada Ahad membincangkan bidaan Sweden menyertai Pertubuhan Perjanjian Atlantik Utara (NATO) bersama rakan sejawatannya dari Amerika Syarikat (AS) Joe Biden melalui panggilan telefon menjelang sidang kemuncak perikatan itu minggu ini.Biden, bagi pihaknya menyampaikan kepada Erdogan hasratnya untuk mengalu-alukan Sweden ke dalam NATO secepat mungkin, menurut kenyataan Rumah Putih, lapor Xinhua.Sweden dan Finland memohon untuk menyertai NATO tahun lepas tetapi mendapat bantahan Turkiye atas alasan kedua-dua negara itu melindungi ahli Parti Pekerja Kurdistan (PKK) yang diharamkan dan pergerakan Gulen.Turkiye akhirnya menarik balik bantahannya terhadap keanggotaan Finland dalam NATO awal tahun ini selepas Helsinki mengambil apa yang disifatkan Ankara "langkah konkrit" terhadap organisasi itu. Pada April, Finland menjadi negara anggota ke-31 NATO.Kedua-dua pemimpin itu turut membincangkan kedudukan Ukraine dalam NATO, penghantaran jet tempur F-16 dan usaha Turkiye untuk menyertai EU, menurut kenyataan pejabat Erdogan.

Semasa panggilan telefon, Erdogan menyatakan "Sweden telah mengambil beberapa langkah ke arah yang betul" ke arah pengesahan bidaan NATOnya dengan membuat perubahan dalam perundangan antikeganasannya, menurut kenyataan itu.Bagaimanapun, pemimpin Turkiye itu berkata langkah berkenaan "dibatalkan" kerana penyokong PKK "terus mengadakan demonstrasi secara bebas di negara itu untuk menyokong keganasan".Erdogan juga menegaskan bahawa adalah tidak betul untuk mengaitkan pembelian F-16 Turkiye dari Amerika Syarikat dengan bidaan NATO Sweden, merujuk kepada beberapa bantahan daripada Kongres AS terhadap permintaan Ankara untuk pembelian F-16 berhubung veto keanggotaan NATO Sweden.Kedua-dua presiden juga bersetuju untuk bersemuka bagi membincangkan hubungan dua hala dan isu serantau secara terperinci pada sidang kemuncak NATO di ibu negara Lithuania, Vilnius pada 11-12 Julai, menurut kenyataan itu.Mengenai bidaan EU oleh Turkiye, Erdogan memberitahu Biden bahawa Ankara "amat berprinsip dan jujur" tentang keanggotaan EU, merayu untuk menghidupkan semula proses permohonannya dan berharap mendapat mesej sokongan yang jelas dan kuat daripada negara terkemuka EU pada Sidang Kemuncak Vilnius yang akan datang. - BERNAMA/XINHUA


FFIRI benarkan wanita saksikan perlawanan bola sepak di stadium

TEHRAN, 10 Julai - Bermula musim depan, golongan wanita di Iran dibenarkan memasuki stadium bagi menyaksikan perlawanan bola sepak, kata pegawai tertinggi Persekutuan Bola Sepak Iran (FFIRI) pada Sabtu lalu.Menurut Ketua (FFIRI), Mehdi Taj, beberapa stadium di beberapa kota seperti Isfahan, Kerman dan Ahvaz bersedia menerima kehadiran penonton wanita."Tahun ini, salah satu keistimewaan liga bola sepak Iran ialah kehadiran wanita di stadium", katanya semasa siaran langsung acara undian liga bola sepak Iran yang bakal bermula bulan depan.Sejak tercetusnya Revolusi Iran 1979, sebahagian besar wanita dilarang daripada menyertai sukan walaupun tiada peruntukan undang-undang yang melarang penyertaan golongan berkenaan.Pada bulan Ogos, kaum wanita dibenarkan buat pertama kali sejak beberapa tahun bagi menyaksikan perlawanan bola sepak diantara kelab Tehran Esteghlal menentang Mes Kerman.Pada Oktober 2019, kira-kira 4,000 wanita dibenarkan hadir dan menyaksikan perlawanan pusingan kelayakan Piala Dunia 2022 membabitkan pasukan Iran menentang Kemboja, di Stadium Azadi.Iran berdepan tekanan bagi membenarkan wanita menyaksikan perlawanan bola sepak susulan kematian seorang peminat bola sepak Sahar Khodayari yang membakar diri selepas ditangkap ketika cuba menghadiri perlawanan bola sepak dengan menyamar sebagai lelaki.Khodayari dikenali sebagai 'Gadis Biru' sempena warna pasukan kegemarannya, Esteghlal.Khodayari 29 tahun dilaporkan membakar dirinya di luar mahkamah pada 2 September 2019 selepas didakwa cuba memasuki stadium bagi menyaksikan perlawanan bola sepak.Gadis malang itu meninggal dunia sehari kemudian di salah sebuah hospital di Tehran.-AFP


Banjir kilat landa kawasan kejiranan di utara New York

NEW YORK,10 Julai - Highland Falls, Orange County, di sini dilanda banjir kilat akibat daripada hujan lebat.Rakaman daripada penduduk kawasan itu, Melissa Roberts menunjukkan aliran air deras menghampiri kawasan rumah dan kenderaan separuh tenggelam.Menerusi rakaman itu kedengaran suara Roberts menyatakan air itu sudah mencecah ke lututnya.Perkhidmatan Cuaca Kebangsaan mengeluarkan amaran bagi daerah Orange, Putnam dan Rockland.Perkhidmatan Kecemasan bertanggungjawab memastikan keselamatan penduduk terjamin. - REUTERS


Rakyat Haiti berarak tuntut henti keganasan

HAITI, 10 Julai - Beribu-ribu rakyat Haiti berarak di sepanjang jalan Port-au-Prince mendesak agar keganasan kumpulan jenayah dan krisis kemanusiaan yang melanda negara Caribbean itu di hentikan. Perarakan serupa turut diadakan di Kanada, Amerika Syarikat (AS) dan Perancis.Menurut anggaran Pertubuan Bangsa Bersatu (PBB) kumpulan bersenjata itu telah menguasai kawasan dan mengawal hingga mencecah kira-kira dua juta orang.Kebanyakannya membabitkan wanita dan kanak-kanak yang dibunuh dan keganasan seksual setiap hari.Situasi itu mencetuskan krisis kemanusiaan dipercayai telah menyebabkan lebih 165,000 orang kehilangan tempat tinggal. - REUTERS


(Presiden baharu Nigeria, Bola Ahmed Tinubu/AFP)

BISSAU, 10 Julai- Presiden baharu Nigeria, Bola Ahmed Tinubu dipilih sebagai Pengerusi Komuniti Ekonomi Negara Afrika Barat (ECOWAS), menggantikan pemimpin Guinea-Bissau, Umaro Sissoco Embalo.Bercakap dalam sidang kemuncak di sini selepas pelantikannya Tinubu berkata demokrasi adalah "bentuk kerajaan terbaik", walaupun "sangat sukar untuk diurus"."Kita memerlukannya, untuk menjadi contoh kepada seluruh Afrika dan dunia," katanya. "Kita tidak akan membenarkan rampasan kuasa demi rampasan kuasa terus berlaku di Afrika Barat."Tiga ahli ECOWAS, Mali, Guinea dan Burkina Faso telah mengharungi lima rampasan sejak 2020.Presiden Suruhanjaya ECOWAS, Omar Alieu Touray menggesa junta pemerintah negara-negara terbabit supaya menghormati tarikh akhir yang dipersetujui untuk menyerahkan kuasa kepada pemimpin awam."Sekiranya gagal memenuhi tarikh akhir peralihan, sekatan besar boleh dikenakan," katanya.Kesatuan Ekonomi dan Kewangan Afrika Barat (UEMOA) pada Sabtu lepas bersetuju menarik balik penggantungan keahlian Mali yang dikenakan sejak Januari 2022 berikutan kesediaannya untuk kembali kepada pemerintahan awam.ECOWAS juga telah mengenakan pelbagai tindakan terhadap negara di wilayah Sahel itu, tetapi menariknya balik pada Julai 2022 selepas pihak junta bersetuju dengan peralihan Mac 2024.Touray berkata ECOWAS telah menubuhkan sebuah suruhanjaya untuk melihat pilihan keselamatan di Mali ketika PBB menghentikan misi pengamannya selama sedekad di sana.“Suruhanjaya ini mempunyai 90 hari untuk membuat penilaian dan mengemukakan cadangan,” katanya.Sejak 2012 Mali telah memerangi pemberontakan yang merebak ke Burkina Faso dan Niger.Tinubu yang pada Mei lalu mengangkat sumpah sebagai presiden ekonomi terbesar Afrika berkata ahli ECOWAS akan meneruskan integrasi ekonomi "inklusif" pada tahun hadapan. -AFP

(Presiden Nigeria ketua baharu blok Afrika Barat)


Lapan maut serangan bom kereta di utara Syria

(Tentera kerajaan Syria berada di bandar Manbij di utara Syria, yang terletak berhampiran sempadan dengan Turki/File AFP)

BEIRUT, 10 Julai- Sekurang-kurangnya lapan orang termasuk tiga kanak-kanak maut dalam dua serangan bom kereta di utara Syria.Satu letupan berlaku di sebuah kedai membaiki kereta di Shawa, sebuah kampung berhampiran sempadan Turki yang dikuasai pejuang pro-Ankara, penduduk memberitahu AFP.Lima orang awam termasuk tiga kanak-kanak terbunuh dan 10 yang lain cedera, kata Pemerhati Hak Asasi Manusia Syria yang berpangkalan di Britain.Dalam kejadian kedua, bahan letupan yang dipasang di dalam kenderaan membunuh tiga pejuang yang bergabung dengan Pasukan Demokratik Syria (SDF) pimpinan Kurdish di bandar Manbij, menurut Observatory.Manbij ialah bekas kubu kuat kumpulan militan Daesh yang kini dipegang oleh majlis tentera.Tiada pihak mengaku melakukan serangan itu. -AFP

(Pasukan keselamatan dan orang awam berkumpul di lokasi pengeboman di bandar Qamishli/Fail AFP)


Gelombang cuaca panas, China keluar amaran tahap jingga

CHINA, 9 Julai- Sebahagian utara China sedang mengalami gelombang panas, dengan pihak berkuasa menaikkan amaran cuaca, sekali gus langkah mengelak orang ramai mengalami strok haba.Pada Ahad, Pusat Meteorologi Kebangsaan China mengeluarkan amaran tahap jingga, pemberitahuan kepada penduduk tentang suhu tinggi yang berterusan sekitar 40 darjah Celsius. Amaran itu juga menggesa orang ramai supaya mengambil langkah berjaga-jaga untuk melindungi diri daripada strok haba dan penyakit lain yang berkaitan.Pihak berkuasa cuaca juga memaklumkan suhu tinggi di selatan China akan berterusan selama sepuluh hari, menunjukkan gelombang haba dialami lebih lama di rantau itu.

(Amaran itu juga menggesa orang ramai supaya mengambil langkah berjaga-jaga untuk melindungi diri daripada strok haba dan penyakit lain yang berkaitan/Foto Reuters)

Di kawasan tertentu di wilayah Hunan, Jiangxi, Zhejiang dan Fujian, suhu dijangka mencecah antara 38 dan 40 darjah Celsius, disertai dengan tahap kelembapan yang tinggi.Wilayah Shandong telah mengeluarkan amaran jingga, yang merupakan tahap kedua tertinggi dalam sistem amaran berkod warna, amaran cuaca panas. Bandar seperti Dezhou, Liaocheng dan Jinan mengalami suhu terik hingga 40 darjah Celsius pada Ahad.Sehingga 13:30 waktu Beijing, 65 amaran cuaca panas telah dikeluarkan di seluruh wilayah, dengan Dezhou dan Heze mengeluarkan amaran jingga, manakala amaran merah di Binzhou dan Liaocheng.Zhengzhou, ibu kota Wilayah Henan tengah China, yang berjiran dengan Shandong, turut mengalami gelombang panas, dengan suhu melambung melebihi 41 darjah Celsius pada Ahad.-REUTERS


154 pelumba sertai Jelajah Basikal Tasik Qinghai

QINGHAI, 9 Julai- Perlumbaan Jelajah Basikal Tasik Qinghai di China yang bermula Ahad, telah berjaya menarik penyertaan 154 pelumba profesional membabitkan 22 pasukan, dari dalam dan luar negara.Jelajah kali ke-22 dengan jarak keseluruhan 1,384 kilometer itu, dibahagikan kepada lapan peringkat.Ia akan melalui bandar Xining dan Haidong, termasuk kawasan Hainan, Haibei dan Haixi.Perlumbaan meliputi bentuk muka bumi yang pelbagai, termasuk jalan rata, kawasan pergunungan dan bukit, dengan trek purata 3,000 meter atas paras laut dan ketinggian 4,120 meter.Sebagai acara berbasikal jalan raya antarabangsa yang tertinggi dan paling sukar di dunia, Jelajah Basikal Tasik Qinghai telah menarik penyertaan ramai pelumba basikal antarabangsa.Tahun ini, perlumbaan akan disiarkan secara langsung bagi menarik khalayak yang lebih luas. Isyarat televisyen boleh diakses di 10 buah negara.-REUTERS


PM Kepulauan Solomon tiba di Beijing untuk lawatan rasmi

(Naib Menteri Luar China Ma Zhaoxu (kiri) berjabat tangan dengan Perdana Menteri Kepulauan Solomon Manasseh Sogavare/Foto Reuters)

CHINA, 9 Julai- Perdana Menteri Kepulauan Solomon Manasseh Sogavare tiba di Beijing pada Ahad, untuk lawatan rasmi ke China, hingga 15 Julai.Lawatan adalah atas undangan Perdana Menteri China Li Qiang. Ia merupakan lawatan kedua Sogavare ke China dalam tempoh empat tahun, dan beliau gembira dapat kembali semula ke negara berkenaan."Kami menantikan jadual perjalanan indah yang diatur untuk saya dan beberapa mesyuarat yang akan saya adakan dengan Perdana Menteri China Li Qiang."Kami menantikannya dan saya sangat gembira untuk kembali ke sini," kata Sogavare.Semasa lawatannya, kedua-dua pemimpin akan bertukar-tukar pandangan mengenai hubungan dua hala serta isu serantau dan antarabangsa yang mempunyai kepentingan bersama.Selain Beijing, Sogavare juga akan melawat wilayah Jiangsu dan Guangdong.Salah satu misi utama lawatan beliau ialah membuka Kedutaan Kepulauan Solomon di Beijing.-REUTERS


Seorang maut, tujuh hilang tanah runtuh di China

WUFENG, 9 Julai- Seorang terbunuh, manakala tujuh lagi hilang selepas tanah runtuh menimpa tapak pembinaan lebuh raya, di tengah China, lapor CCTV, pada Ahad.Pegawai wilayah Hubei menerusi catatan di akaun WeChat memberitahu, enam orang dilaporkan selamat dan mengalami kecederaan dalam tragedi itu.Kenyataan juga menyebut mereka sedang berusaha menghalang bencana lain daripada berlaku, ketika operasi menyelamat diteruskan. Anggota penyelamat dan jengkaut turut dilihat berada di lokasi kejadian tanah runtuh.Hujan lebat di bahagian China selama beberapa minggu telah mengakibatkan banyak berlaku kejadian tanah runtuh yang membawa maut.Bulan lalu, 19 orang terbunuh dalam kejadian tanah runtuh di sebuah lombong di wilayah Sichuan, selain empat lagi maut apabila hujan lebat dalam tempoh singkat menyebabkan tanah runtuh.Susulan itu, Kerajaan China telah mengeluarkan nasihat mengenai hujan dan bencana alam, selain mahu kerajaan tempatan sentiasa berwaspada dan bertindak balas dengan cepat.-REUTERS

(Pemandangan udara lokasi kejadian tanah runtuh yangmenimpa tapak pembinaan lebuh raya di China/Foto Reuters)


22 orang awam terbunuh, serangan udara di Sudan

(Setiausaha Agung PBB, Antonio Guterres/Foto fail AFP)

WAD MADANI, 9 Julai- Pertubuhan Bangsa Bersatu (PBB) pada Ahad memberi amaran, Sudan yang dilanda konflik berada di ambang 'perang saudara berskala penuh' yang boleh menjejaskan keseluruhan wilayah, selepas serangan udara di kawasan perumahan mengorbankan puluhan orang awam.Kementerian Kesihatan melaporkan sekurang-kurangnya 22 orang terbunuh dalam serangan itu, dengan sejumlah besar lagi cedera, di Khartoum, Omdurman, daerah Dar al-Salam, yang bermaksud "Rumah Keamanan" dalam bahasa Arab.Selepas hampir tiga bulan perang antara Angkatan Tentera Sudan dan pasukan separa tentera Rapid Support Forces (RSF), serangan udara itu adalah insiden terbaharu yang mencetuskan kemarahan awam.

(Seorang lelaki berjalan melalui runtuhan bangunan yang dipenuhi kesan peluru dan kawat berduri, selepas pertempuran danpengeboman di pinggir bandar Ombada pada 4 Julai 2023/Foto AFP)

Menerusi video dikongsikan Kementerian Kesihatan di Facebook juga memperlihatkan mayat bergelimpangan di atas tanah selepas serangan udara dan mangsa terlibat termasuk wanita.RSF separa tentera sebaliknya mendakwa "serangan udara", membunuh 31 orang.Sejak perang bermula, paramilitari mula menubuhkan pangkalan di kawasan kediaman, dan telah dituduh memaksa orang awam keluar dari rumah mereka.PBB kecam serangan udara di SudanSementara itu, Setiausaha Agung PBB, Antonio Guterres mengecam serangan udara di bandar Omdurman, yang menurutnya meragut sekurang-kurangnya 22 nyawa.Timbalan jurucakapnya, Farhan Haq dalam satu kenyataan berkata pemimpin badan dunia itu sangat bimbang dengan perang berterusan antara tentera Sudan dengan RSF.Ini sekali gus mengheret Sudan ke ambang perang saudara skala penuh yang berpotensi menggugat kestabilan seluruh rantau berkenaan.-AFP


Pyongyang kecam tindakan IAEA luluskan rancangan Jepun

(Rafael Grossi (kanan) semasa pertemuan dengan pegawai Parti Demokrat pembangkang utama Korea Selatan pada 9 Julai 2023/Foto AFP)

SEOUL, 9 Julai- Korea Utara pada Ahad mengecam tindakan badan pemantau nuklear Pertubuhan Bangsa Bersatu (PBB), meluluskan rancangan Jepun untuk melepaskan air terawat dari loji nuklear Fukushima.Agensi Tenaga Atom Antarabangsa (IAEA) itu membenarkan Tokyo untuk membebaskan air terawat berkenaan ke laut untuk tempoh beberapa dekad akan datang.Rancangan tersebut turut menimbulkan kebimbangan dalam kalangan negara jiran, antaranya China yang mengharamkan sesetengah import makanan serta mencetuskan tunjuk perasaan di Korea Selatan.Kementerian Perlindungan Alam Sekitar Pyongyang menerusi kenyataan mendakwa, pelepasan air terawat mempunyai kesan buruk yang membawa maut kepada kehidupan manusia, keselamatan dan persekitaran ekologi."Apa yang penting ialah tindakan tidak munasabah IAEA secara aktif melindungi dan membenarkan pelepasan air tercemar nuklear Jepun," tambah kenyataan itu.

(Penunjuk perasaan memegang sepanduk bertulis "Kami menentang pelepasan air tercemar Fukushima ke laut" di Seoul pada 9 Julai 2023/Foto AFP)

Kenyataan itu dikeluarkan ketika Ketua Pengarah IAEA, Rafael Grossi mengakhiri lawatan tiga harinya ke Seoul selepas pertemuan dengan penggubal undang-undang pembangkang, yang mengkritik pelepasan dirancang.Pada Sabtu, Grossi bertemu dengan Menteri Luar Korea Selatan, Park Jin bagi memberi taklimat mengenai penemuan agensinya, kata Kementerian Luar Seoul dalam satu kenyataan.Park meminta "kerjasama aktif IAEA untuk pengesahan keselamatan dan jaminan awam," tambahnya.Berikutan mesyuarat itu, Grossi berkata IAEA akan terus berada di kilang Fukushima untuk memastikan keselamatan dengan memantau dan meneliti proses pelepasan.-AFP


Insiden tembakan rambang: Warga emas antara yang maut

NEW YORK, 9 Julai - Seorang lelaki bersenjata yang menunggang skuter membunuh seorang lelaki berusia 87 tahun dan mencederakan tiga yang lain dalam satu insiden tembakan rambang kata polis New York semalam.Menurut Jabatan Polis New York, Seorang lelaki berusia 25 tahun telah ditahan dan identitinya tidak didedahkan menurut Penolong Ketua Polis Joseph Kenny dalam satu sidang media.Menurut Kenny, polis berjaya menemui sepucuk pistol berukuran 9mm bersama skuter.“Kami tidak tahu motifnya. Nampaknya perbuatannya rambang,” kata Kenny.Secara keseluruhannya, NYPD berkata terdapat lima tembakan yang dilepaskan oleh suspek yang menaiki skuter.Satu das tembakan di Brooklyn dan empat das di Queens.Insiden tembakan tersebut berlaku sekitar pukul 11.30 pagi, apabila warga emas berusia 87 tahun itu ditembak beberapa kali di kawasan Richmond Hill di Queens. Mangsa kemudian meninggal dunia di hospital.Tidak lama selepas itu di lokasi sama, saksi melaporkan seorang lelaki yang menaiki skuter menembak secara rambang ke arah orang ramai, namun tiada kecederaan dilaporkan.Selang lapan minit kemudian, seorang lelaki berusia 44 tahun dilaporkan ditembak di bahagian muka dan berada dalam keadaan kritikal di hospital.Kes tembakan rambang kelima dilaporkan satu minit kemudian melibatkan seorang lelaki berusia 63 tahun yang ditembak di bahagian badan. Lelaki tersebut berada dalam keadaan stabil di sebuah hospital.Pembunuhan di bandar paling ramai penduduk di Amerika Syarikat itu telah meningkat dalam beberapa tahun kebelakangan berbanding sedekad yang lalu.-abcnews.go.com


Madu lebah jadi sumber rezeki penduduk Jordan

IRBID, 9 Julai - Industri pelancongan yang selama ini menjadi sumber utama ekonomi Jordan terjejas akibat pandemik COVID-19, namun keadaan itu telah memberi rangsangan kepada sektor lain berkembang iaitu sektor penternakan lebah yang mendapat permintaan tinggi daripada luar negara.Madu telah lama dikenali kerana khasiatnya dalam menyembuhkan antiradang dan pelbagai penyakit lain.Meski pun, tiada bukti konkrit yang menunjukkan madu mampu menyembuhkan COVID-19, namun ramai penghidap virus berkenaan menggunakan madu bagi melegakan simptom seperti sakit tekak."Sepanjang tempoh pandemik COVID-19 memberi impak positif kepada kami", kata penternak lebah Mutasim Hammad seorang pesara kerajaan Jordan.Mutasim 48 tahun yang telah bersara beberapa tahun, sebelum ini hanya menjadikan kerjaya menternak lebah sebagai hobi kini beralih menjadikan hobi berkenaan sebagai kerjaya sepenuh masa berikutan permintaan yang tinggi kepada madu lebah."Terdapat permintaan yang bagus terhadap madu dan masyarakat harus mengetahui tentang perkara itu", katanya ketika ditemui di sini."Orang ramai mula sedar tentang khasiat madu dan ini memberi peluang kepada penduduk tempatan bagi penghasilan madu", kata Mutasim yang menjual 400 kilogram madu setahun.Jordan menghasilkan 19 jenis madu yang berbeza termasuk Sitrus, Kayu Putih, dan Maple bergantung kepada tumbuhan yang didebungakan oleh lebah."Kami mempunyai kira-kira 2,500 tumbuhan berbunga," kata Mohammad Rababaa, ketua Persatuan Pemeliharaan Lebah Jordan."Kepelbagaian ini membezakan madu Jordan dan bermakna nilai terapeutik dan pemakanan madu ini dijangka lebih baik daripada jenis lain.Rababaa berkata madu maple yang sedikit pahit, sebagai contoh, mempunyai "sebatian fenolik dan antioksidan yang sangat tinggi berbanding jenis lain, yang menunjukkan bahawa ia mempunyai nilai yang lebih tinggi.Rababaa juga berkata, sejak pandemik COVID-19, permintaan madu keluaran tempatan kian meningkat.Beliau berkata sektor penternakan lebah mempunyai tenaga kerja yang jauh lebih besar daripada kiraan rasmi kerajaan Jordan iaitu kira-kira 1,400 penternak lebah."Realitinya, bilangan penternak lebah adalah lebih daripada 4,000," kata profesor Sumber Asli dan Alam Sekitar di Universiti Sains dan Teknologi Jordan.Para penternak mengeluarkan kira-kira 700 hingga 800 tan setahun, atau kira-kira 70 peratus daripada keperluan domestik tahunan Jordan, katanya.Rababaa berkata manfaat ekonomi tidak terhad kepada madu kerana ia juga menghasilkan debunga, jeli diraja, lilin, propolis dan racun lebah yang termasuk dalam banyak sebatian terapeutik.-AFPSementara itu, seorang profesor bahasa Perancis di Universiti Al-Bayt, Mohammad Khatib 49 tahun turut mengusahakan penternakan lebah di kebunnya, yang memberinya pendapatan sampingan yang lumayan."Orang ramai mencari madu yang boleh dipercayai" dan sesetengah pelanggan membuat pesanan setahun lebih awal, katanya.Madu Jordan dijual pada harga 15 hingga 30 dinar (AS$21 hingga AS$42) sekilogram, bergantung pada jenis.-AFP


Poland pindah tentera di tengah kebimbangan kehadiran kumpulan Wagner

(Tentera Poland bersiap siaga dengan kehadiran pejuang kumpulan Wagner di Belarus yang boleh menyebabkan ketegangan meningkat di sempadan/ REUTERS)

WARSAW, 9 Julai- Poland mula memindahkan lebih 1,000 tentera ke timur negara itu semalam di tengah-tengah kebimbangan dengan kehadiran pejuang kumpulan Wagner di Belarus yang boleh menyebabkan ketegangan meningkat di sempadannya.Keputusan Presiden Rusia, Vladimir Putin menawarkan pejuang upahan kumpulan Wagner, Yevgeny Prigozhin pilihan untuk berpindah ke Belarus telah menyebabkan kebimbangan dalam kalangan anggota NATO Timur bahawa kehadiran kumpulan itu mengakibatkan ketidakstabilan lebih besar di rantau itu."Lebih 1,000 askar dan hampir 200 peralatan dari Briged Mekanikal ke-12 dan ke-17 mula digerakkan ke timur negara itu."Ini adalah demonstrasi kesediaan kami untuk bertindak balas terhadap percubaan ketidakstabilan berhampiran sempadan negara kami," tulis Menteri Pertahanan Poland, Mariusz Blaszczak di Twitter.Ahad lalu, Poland dilaporkan akan menghantar kira-kira 500 polis untuk meningkatkan keselamatan di sempadannya dengan Belarus.

(Kenderaan tentera Poland kelihatan, sebagai sebahagian daripada Briged Mekanikal ke-12 dan ke-17 mula bergerak ke timur negara itu/ REUTERS)

Dalam beberapa minggu kebelakangan ini, bilangan pendatang di Poland menyaksikan peningkatan berikutan cubaan kumpulan itu menyeberangi sempadan Belarus.Menurut Pengawal Sempadan, lebih 200 orang cuba menyeberang secara haram, Jumaat lalu termasuk warga Maghribi, India dan Ethiopia.Poland mendakwa Belarus mencipta krisis tiruan migran di sempadan sejak 2021 dengan menerbangkan orang dari Timur Tengah dan Afrika dan cuba menolak mereka melintasi sempadan.Semalam, seorang komander kanan Wagner dipetik berkata, tentera upahan daripada kumpulan itu sedang bersedia untuk berpindah ke Belarus. - REUTERS


Wartawan Mexico ditemui mati selepas hilang beberapa hari

MEXICO CITY, 9 Julai - Seorang wartawan Mexico yang bertugas untuk akhbar La Jornada ditemui mati semalam selepas dilaporkan hilang di barat negeri Nayarit kata pendakwa raya.Luis Martin Sanchez Iniguez antara tiga orang wartawan yang telah diculik di negeri berkenaan dalam beberapa hari kebelakangan ini kata pejabat pendakwa raya menerusi satu kenyataan.Mayat Sanchez ditemukan di sebuah kampung berhampiran ibu negeri Tepic dengan kesan-kesan kecederaan dan luka yang teruk.Turut dijumpai dua mesej yang ditulis diatas kepingan kadbod yang disematkan di dada mangsa.Kenyataan tersebut tidak menyebut kandungan atau butiran berkaitan mesej berkenaan.Sanchez 59 tahun merupakan wartawan aktif pertama yang dibunuh tahun ini di Mexico, salah sebuah tempat berbahaya di dunia buat media khususnya wartawan dan pemberita.Siasatan awal mendapati Sanchez berkemungkinan dibunuh diantara 24 dan 48 jam sebelum mayatnya ditemui kata pendakwa raya.Isteri Sanchez, Cecilia Lopez memberitahu penyiasat dia tidak melihat atau menyedari keberadaan Sanchez sejak Rabu lalu kerana melawat saudaranya di bandar lain, lapor akhbar La Jornada yang memetik sumber penduduk tempatan.Cecilla turut dilaporkan memberitahu penyiasat, dia turut menjumpai pakaian yang dipakai oleh suaminya, Sanchez kali terakhir dilihat ketika berada di rumah.Cecilia dilaporkan turut berkata menjumpai dompet milik Sanchez yang berada dalam keadaan sempurna kecuali kad kerja Sanchez yang hilang.Ahli keluarga Sanchez turut berkata komputer, telefon bimbit dan pemacu keras berserta sandal milik wartawan itu turut dilaporkan hilang tambah La Jornada. Serangan itu meningkatkan lagi tekanan terhadap suratkhabar yang sering dikaitkan dengan kartel dadah yang berkuasa di negara berkenaan. Akhbar La Jornada yang berhaluan kiri ditubuhkan pada 1985 di Mexico City telah kehilangan dua orang wartawan berpengaruh iaitu Miroslava dan Javier Valdez yang dibunuh pada 2017.-AFP


Enam maut dalam nahas pesawat kecil di Murrieta, California

CALIFORNIA, 9 Julai - Kesemua enam orang dalam sebuah pesawat ringan maut selepas pesawat peribadi itu terhempas dan terbakar berhampiran lapangan terbang Los Angeles, kata pihak berkuasa tempatan dan persekutuan.Pesawat Cessna C550 itu terbabas dari landasan ketika cuba mendarat, kata penyiasat penerbangan untuk Lembaga Keselamatan Pengangkutan Kebangsaan, Elliott Simpson.Pesawat itu dari Las Vegas terhempas tidak jauh dari lokasi ia sepatutnya mendarat sekitar pukul 4.15 pagi waktu tempatan.Polis berkata, pesawat itu terbakar 100% sekali gus meragut nyawa kesemua penumpang dan anak kapalnya. - REUTERS


Pembunuhan pemimpin Sikh semarakkan protes di Toronto

TORONTO, 9 Julai -Beratus-ratus komuniti Sikh Kanada berdemonstrasi di luar bangunan Konsulat India di sini semalam bagi membantah kematian salah seorang pemimpin komuniti berkenaan di Vancover bulan lalu.Mereka menuduh kerajaan India bertanggungjawab terhadap pembunuhan Hardeep Singh Nijjar, pemimpin Kuil Sikh dan penggerak kempen 'Khalistan' sebuah negara merdeka untuk bangsa Sikh. "Apabila kerajaan India terlibat dalam jenayah, mereka perlu bertanggungjawab", kata Kuljeet Singh, jurucakap sebuah pertubuhan 'Keadilan Untuk Sikh' yang berpengkalan di Amerika Syarikat dan organisasi yang bertangungjawab di sebalik protes.Nijjar yang diisytiharkan sebagai salah seorang pengganas dan individu dikehendaki oleh kerajaan India ditembak mati bulan lalu di Surrey salah sebuah kawasan di Vancouver yang diketahui sebagai salah sebuah kawasan yang mempunyai populasi terbesar masyarakt Sikh di Kanada.Salah seorang penunjuk perasaan, Hakirt Singh memberitahu AFP, Pihak polis Kanada sepatutnya menyiasat pembunuhan tersebut sebagai pembunuhan bersifat politik."Apabila terdapat keganasan terhadap anggota Parlimen, anda akan dapat melihat tweets dan reaksi daripada ahli politik."Namun berbeza di sini (Kanada). Pembunuhan warganegara Kanada di tanah air sendiri. Ini merupakan campur tangan asing", katanya.Para penunjuk perasaan dilihat membawa bersama bendera berwarna kuning dan logo yang tertera gerakan pemisah sambil melaungkan 'Khalistan.Mereka dilihat berarak di hadapan bangunan Konsulat India dan disambut oleh lebih 50 diaspora India yang menyokong kerajaan India.Salah seorang daripada mereka, Vijay Jain berkata penunjuk perasaan berkenaan membawa poster yang menyeru agar para diplomat India dibunuh."Kumpulan berkenaan pernah disabitkan dengan akta keganasan sebelum ini dan kerajaan tidak mengambil sebarang tindakan bagi menghalang kumpulan berkenaan", kata Vijay.Sejak pembunuhan Nijjar, ketegangan hubungan antara Kanada dan India meningkat.New Delhi menuduh Ottwa yang dikatakan gagal dalam menangani penunjuk perasaan di negara terbabit."Kami telah meminta kerajaan Kanada untuk mengambil semua langkah yang perlu untuk memastikan keselamatan diplomat kami," kata jurucakap menteri luar India, Arindam Bagchi pada Khamis.-AFP


Rakyat Guatemala tuntut keputusan pilihan raya

GUATEMALA, 9 Julai - Beratus-ratus penunjuk perasaan berarak di sepanjang jalan di Bandaraya Guatemala, menuntut pihak berkuasa menghormati dan mengeluarkan keputusan pilihan raya pada 25 Jun lalu. Kira-kira 300 orang berarak ke ibu pejabat Tribunal Pilihan Raya Tertinggi untuk menuntut supaya mengesahkan keputusan pilihan raya yang digantung mahkamah perlembagaan minggu lalu.Menurut keputusan awal, calon antirasuah Bernando Arevalo tidak mendapat undi seperti yang diramalkan iaitu untuk memperoleh 11.8% undian, cukup untuk mendapatkan tempat dalam undi akan datang. Dia hanya ketinggalan 15.8% undian oleh bekas wanita pertama Sandra Torres.

Sembilan parti, termasuk parti Perpaduan Nasional Harapan (UNE) Torres, mencabar keputusan pusingan pertama dengan mendakwa undian dimanipulasi, menyebabkan mahkamah tertinggi negara itu mengarahkan semakan undi kontroversial. - REUTERS


Rakyat resah terhadap rancangan pelepasan air Fukushima

SEOUL, 9 Julai - Beratus-ratus penduduk di Korea Selatan mengadakan protes berhubung rancangan Jepun melepaskan air tercemar dari loji Fukushima yang terkesan akibat tsunami, ke laut.Pada masa sama ketua Agensi Tenaga Atom Antarabangsa (IAEA) Rafael Grossi mengadakan lawatan ke negara itu dalam usaha meredakan kebimbangan mengenai rancangan itu.Penunjuk perasaan mengangkat belon berbentuk ikan paus dengan melaungkan slogan mengatakan bahawa mereka menentang pembuangan sisa di lautan.IAEA yang bertindak sebagai badan pemerhati nuklear Pertubuhan Bangsa Bersatu (PBB), berkata berdasarkan kajiannya selama dua tahun, menunjukkan rancangan pelepasan air itu adalah memenuhi piawaian keselamatan global.Pada Ahad Grossi bertemu dengan ahli-ahli pembangkang Parti Demokratik Korea yang membantah rancangan Jepun itu. - REUTERS


'Sammy' turut serta peluncur di San Diego

CALIFORNIA, 9 Julai - Peluncur di Taman Luncur Turmalin San Diego dikejutkan dengan kehadiran anjing laut yang melompat di atas papan luncurnya dan turut meluncur bersama-sama.Jurugambar Ed Hartel, berkata anjing laut yang digelarkan sebagai Sammy sempena watak buku kanak-kanak itu, bukan sahaja berada di papan luncur, malah meniru cara peluncur ketika menguasai dan berlawan dengan ombak. Hartel memberitahu bahawa peluncur berhati-hati untuk tidak menyentuh Sammy dan menghubungi Sea World berhubung anjing laut comel itu.Meskipun berkelakuan luar biasa, Sammy kelihatan seperti anjing laut biasa dan suka bermain. - REUTERS


Lima askar Ukraine pulang

ISTANBUL, 8 Julai- Presiden Ukraine Volodymyr Zelensky mengumumkan bahawa lima askar Ukraine akhirnya pulang selepas lawatannya ke Türkiye.Askar, komander batalion Azov, adalah antara yang ditangkap oleh tentera Rusia semasa konflik berterusan antara kedua-dua negara."Kami pulang dari Türkiye dan membawa wira kami pulang. Askar Ukraine Denys Prokopenko, Svyatoslav Palamar, Serhiy Volynsky, Oleh Khomenko dan Denys Shleha. "Mereka akhirnya akan bersama saudara mereka. Kemuliaan kepada Ukraine!" kata Zelenskyy di akaun media sosialnya.

(Konflik Rusia-Ukraine berterusan dari tahun lalu hingga kini/REUTERS)

Pembebasan askar Ukraine tersebut menandakan kemuncak perjanjian pertukaran tahanan menerusi perantaraan Presiden Türkiye Recep Tayyip Erdogan pada September tahun lalu.Sementara itu, pertemuan Presiden Ukraine, Volodymyr Zelensky dan Presiden Turkiye Recep Tayyip Erdogan di Istanbul membincangkan hubungan dua hala, perkembangan terkini perang Rusia-Ukraine dan isu serantau dan antarabangsa, termasuk tamatnya Perjanjian Bijian Laut Hitam.Menurut data PBB, lebih 6.3 juta rakyat Ukraine berlindung di luar negara sejak pelancaran 'operasi ketenteraan khas" Rusia yang memasuki hari ke-500 pada hari ini.Kira-kira 5.96 juta rakyat Ukraine berlindung di Eropah, manakala 364,000 pelarian direkodkan di luar benua itu.-REUTERS


Enam terbunuh dalam insiden pengeboman di tenggara Iran

TEHRAN, 8 Julai- Dua pegawai polis dan empat penyerang terbunuh dalam satu insiden pengeboman di sebuah balai polis di tenggara Iran.Serangan itu berlaku di Zahedan, ibu kota wilayah Sistan-Baluchistan, tempat protes paling berdarah ketika kematian seorang wanita muda berdarah Kurdish, Mahsa Amini.Media tempatan melaporkan keempat-empat penyerang dan dua anggota polis telah mati dalam serbuan itu.Sistan-Baluchistan, yang bersempadan dengan Pakistan dan Afghanistan, adalah salah satu wilayah termiskin di Iran dan laluan utama pengedaran dadah.Kumpulan hak asasi manusia berkata minoriti Baluch, dianggarkan berjumlah sehingga 2 juta orang, telah menghadapi diskriminasi dan penindasan selama beberapa dekad.Zahedan telah menjadi tempat protes mingguan sejak pembunuhan penunjuk perasaan pada 30 September 2022, walaupun pergolakan telah reda di kebanyakan bahagian lain di negara itu.Amnesty International berkata pasukan keselamatan membunuh sekurang-kurangnya 66 orang dalam tindakan keras terhadap penunjuk perasaan.Pihak berkuasa memecat komander polis Zahedan dan seorang ketua balai polis selepas itu.Pihak berkuasa menyalahkan permulaan tembakan pada 30 September ke atas Jaish al-Adl, atau Tentera Keadilan, kumpulan militan Baluch yang mereka katakan beroperasi dari tempat selamat di Pakistan.- REUTERS


Turkiye percaya perjanjian bijirin Laut Hitam dilanjutkan

(Presiden Turkiye, Recep Tayyip Erdogan/ AFP)

ISTANBUL, 8 Julai- Turkiye menjangkakan Inisiatif Bijian Laut Hitam atau perjanjian bijirin, akan dilanjutkan, kata presidennya Recep Tayyip Erdogan selepas perbincangan bersama rakan sejawatannya dari Ukraine, Volodymyr Zelensky, lapor Sputnik.Erdogan dan Zelensky telah mengadakan perbincangan selama kira-kira dua jam, di Vahdettin Mansion di sini, semalam.Bercakap pada sidang akhbar selepas itu, Erdogan berharap perjanjian bijirin yang dimuktamadkan pada Julai 2022 di sini, akan dapat dilanjutkan.Beliau turut dijangka mengadakan perbincangan mengenai perjanjian bijirin itu dengan Presiden Russia, Vladimir Putin, sama ada melalui telefon atau secara bersemuka.Putin dijangka mengadakan lawatan ke Turkiye pada Ogos ini.

Jurucakap Kremlin, Dmitry Pesko semalam berkata beliau tidak menolak kemungkinan pertemuan antara Putin dan Erdogan dalam masa terdekat.Sementara itu, Zelenskyy memberitahu pemberita bahawa koridor baharu bijirin yang berbeza perlu dilaksanakan dan untuk itu, Turkiye dipelawa ke `Sidang Kemuncak Keamanan Global' yang sedang diusahakan oleh Ukraine.Pada 22 Julai 2022, Russia, Ukraine, Turkiye dan Pertubuhan Bangsa-Bangsa Bersatu mencapai persetujuan untuk menyediakan koridor maritim kemanusiaan bagi membolehkan kapal dengan muatan makanan dan baja dieksport dari pelabuhan Laut Hitam Ukraine .Moscow pada dasarnya bersetuju untuk melanjutkan perjanjian itu yang dijangkakan tamat pada pertengahan Julai, tetapi mendakwa beberapa komponen dalam memorandum berkenaan belum dilaksanakan sepenuhnya.Pada 7 Jun lalu, Kementerian Pertahanan Russia berkata kumpulan pensabotaj Ukraine sudah meletupkan saluran paip ammonia Tolyatti-Odesa di Wilayah Kharkiv.Peskov berkata insiden letupan itu dilihat akan merumitkan kesepakatan untuk melanjutkan perjanjian berkenaan.Awal minggu ini, Timbalan Menteri Luar Rusia, Sergey Vershinin berkata Rusia percaya perjanjian bijirin itu akan tamat pada 18 Julai.- BERNAMA-SPUTNIK


Rusia minta Majlis Keselamatan PBB bincang letupan saluran paip Nord Stream

(Gelembung gas akibat kebocoran Nord Stream 2 naik ke permukaan Laut Baltik pada 27 September, 2022, dipercayai disabotaj/AFP)

MOSCOW, 8 Julai- Rusia meminta Majlis Keselamatan Pertubuhan Bangsa Bersatu (PBB) mengadakan mesyuarat bagi membincangkan letupan saluran paip gas Nord Stream di Laut Hitam.Timbalan I Duta Rusia ke Majlis Keselamatan PBB, Dmitry Polyansky, menerusi Telegram pada Sabtu berkata Rusia telah meminta United Kingdom mengundang Denmark, Jerman dan Sweden supaya melaporkan siasatan mereka terhadap letupan yang berlaku di wilayah masing-masing, lapor Agensi Anadolu.

Letupan yang berlaku pada September tahun lepas menyasarkan Nord Stream 1 dan saluran paip Nord Stream 2 yang baru dibina, yang menyalurkan gas asli Rusia ke Jerman dan rantau Eropah melalui Laut Baltik.Moscow menuduh Barat, khususnya Amerika Syarikat (AS) terlibat secara langsung dalam letupan itu.Gesaannya supaya PBB mengetuai siasatan antarabangsa mengenai kemungkinan sabotaj telah ditolak.Media AS melaporkan bahawa Washington menyedari rancangan Ukraine untuk meletupkan saluran paip gas itu tetapi Kyiv menafikan sebarang penglibatan.- BERNAMA-ANADOLU


Perdana Menteri Solomon adakan lawatan rasmi ke China

SYDNEY, 8 Julai- Perdana Menteri Kepulauan Solomon Manasseh Sogavare mengadakan lawatan rasmi ke China bagi mengukuhkan hubungan kedua-dua negara.Menurut kenyataan Pejabat Perdana Menteri Kepulauan Solomon, lawatan rasmi Sogavare pada 9 hingga 15 Julai adalah atas undangan Perdana Menteri China Li Qiang dan dibiayai oleh Beijing.Beliau juga akan melawat wilayah Jiangsu dan Guangdong.Solomon akan membuka kedutaan di Beijing dan bertemu dengan anggota kerajaan dan pemimpin perniagaan.

(Perdana Menteri Kepulauan Solomon Manasseh Sogavare/REUTERS)

"Semasa lawatan itu, pemimpin kedua-dua negara akan mengukuhkan lagi hubungan dua hala semasa dan berkongsi pandangan mereka serta mengukuhkan lagi persefahaman mengenai isu-isu yang menjadi kebimbangan bersama," katanya."Hubungan itu terus berkembang dan berkembang, bukti hubungan yang serius.Minggu lalu, Sogavare memberitahu AFP bahawa dia telah meminta "semakan" pakatan pertahanan yang telah lama terjalin dengan Australia."Anda tahu, Australia kekal sebagai penderma bantuan penting dan rakan pembangunan utama kepada Kepulauan Solomon dan kami mahu meningkatkan lagi hubungan itu," katanya."Saya juga telah meminta lebih banyak kerjasama daripada Australia, terutamanya dari segi pembangunan lain.Kerajaan Australia merangka permintaan untuk semakan sebagai peluang untuk mengemas kini perjanjian itu selaras dengan "persekitaran keselamatan kontemporari" dan bantuan yang disediakan oleh Canberra.-AFP


7 orang maut, keganasan pilihan raya di Bengal Barat

KOLKATA, 8 Julai- Sekurang-kurangnya tujuh orang terbunuh dan berpuluh-puluh lagi cedera di India pada Sabtu selepas berlakunya keganasan dalam pilihan raya tempatan di Bengal Barat, negeri yang terkenal dengan keganasan politik semasa kempen pilihan raya.Perkara tersebut dimaklumkan oleh Ketua Pengarah Pasukan Polis Bengal Barat. Lima orang yang maut adalah daripada parti Kongres Trinamool, yang memerintah negeri itu.

(Anggota separa tentera berkawal di pintu masuk pusat mengundi semasa pilihan raya tempatan Bengal Barat, Kolkata/AFP)

Pengundi kini sedang membuat undian dalam pilihan raya untuk memilih pemimpin perbandaran, dengan lebih 200,000 calon di seluruh negeri yang terdiri daripada 104 juta orang.Parti Bharatiya Janata (BJP) yang memerintah India dalam beberapa tahun kebelakangan ini berusaha keras untuk mendapatkan kedudukan di Bengal Barat yang diperintah oleh Parti Komunis.Rakaman yang disiarkan oleh penyiar tempatan menunjukkan pekerja parti saingan berkeliaran di jalanan dengan belantan, serta peti undi dirampas dan dibakar di luar pusat mengundi.Ruang mengundi menunjukkan kawalan keselamatan yang ketat dengan pasukan separa tentera berkawal untuk menjaga ketenteraman."Lebih 200 bom dijual murah di pasaran gelap untuk melumpuhkan atau menakut-nakutkan pengundi juga telah dirampas semasa pilihan raya" kata polis.Bengal Barat telah diperintah oleh pemimpin Trinamool, Mamata Banerjee sejak 2011, apabila partinya mengalahkan pentadbiran pimpinan komunis yang telah memerintah negeri itu selama tiga dekad sebelumnya.Keganasan politik di negeri itu telah menjangkau beberapa dekad. Polis merekodkan beribu-ribu pembunuhan sekitar waktu pilihan raya sejak 1960-an.-AFP


8 orang maut, pangsapuri runtuh di Brazil

SAO PAULO, 8 Julai- Sekurang-kurangnya lapan orang maut dan lima orang hilang selepas sebuah bangunan pangsapuri runtuh di timur laut Brazil. Menurut pegawai, pekerja penyelamat sedang giat mencari mangsa yang terselamat. Dua kanak-kanak berusia 5 dan 8 tahun, disenaraikan antara mangsa kejadian. Menurut pegawai pertahanan awam, setakat 9:30 malam waktu tempatan pada Jumaat, empat lagi mangsa berjaya dikeluarkan masih hidup.Pangsapuri itu terletak di Pernambuco timur laut Brazil, di kejiranan Janga, pinggir Recife.

(Pekerja penyelamat mencari mangsa dalam runtuhan bangunandi Recife, Pernambuco/REUTERS)

Rakaman dron yang oleh Reuters menunjukkan bangunan pangsapuri empat tingkat itu runtuh dan anggota bomba dan penyelamat bergegas mengelilingi lokasi kejadian.Kejadian itu berlaku pada awal pagi, ketika ramai penghuni masih tidur.Punca kejadian masih belum diketahui.Recife merupakan bandar pantai yang mempunyai kira-kira 1.5 juta penduduk, dilanda hujan lebat sejak beberapa hari lalu.Bandar dan kawasan sekitarnya diletakkan di bawah pemantauan bagi memastikan tindakan pantas pekerja kecemasan.Gabenor Pernambuco Raquel Lyra memberi amaran bahawa dijangka lebih banyak hujan dan turut mengesyorkan penduduk tempatan berada ditempat yang yang selamat.-REUTERS


PBB kutuk peningkatan kes kematian akibat pencerobohan Rusia di Ukraine

KIEV, 8 Julai- Pertubuhan Bangsa Bersatu (PBB) mengutuk peningkatan kes kematian akibat pencerobohan Rusia di Ukraine yang kini melebihi 500 hari dan tiada tanda-tanda konflik akan berakhir. Timbalan Ketua Misi Pemerhati Hak Asasi Manusia PBB di Ukraine, Noel Calhoun berkata lebih 9,000 orang awam termasuk 500 orang kanak-kanak terkorban sejak pencerobohan Rusia, 24 Jun tahun lalu. Angka korban, bagaimanapun mungkin lebih tinggi daripada itu. “Hari ini menunjukkan satu lagi peristiwa suram dalam peperangan yang terus menyebabkan korban yang mengerikan kepada orang awam Ukraine", katanya dalam satu kenyataan.Beliau berkata walaupun angka kematian pada tahun ini, lebih rendah berbanding tahun lalu, namun terdapat peningkatan kes kematian pada bulan Mei dan Jun. Pada 27 Jun lalu, seramai 13 orang awam termasuk empat kanak-kanak terbunuh dalam serangan peluru berpandu di Kramatorsk, timur Ukraine. Manakala, Khamis lalu, sekurang-kurangnya 10 orang terkorban dan 37 orang lagi cedera dalam serangan bom di bandar Lviv. Datuk Bandar Andriy Sadovyi menyifatkan insiden itu sebagai serangan terbesar terhadap infrastruktur awam di bandar tersebut, sejak permulaan pencerobohan Rusia ke atas Ukraine."Lebih daripada 50 pangsapuri musnah dan sebuah asrama di Universiti Politeknik Lviv rosak", katanya menerusi di Telegram.

(Sebahagian bangunan pangsapuri musnah akibat serangan peluru berpandu di bandar Lviv/AFP)

Serangan itu juga pertama kali berlaku di kawasan yang dilindungi Konvensyen Warisan Dunia serta merosakkan bangunan bersejarah.Rusia kerap mengebom Ukraine melalui serangan udara, termasuk tembakan peluru berpandu dan meriam sehingga membawa maut. Serangan itu turut menyasarkan infrastruktur serta bekalan dan menyebabkan bekalan kuasa dan air orang awam terjejas.Bandar Bucha dan Mariupol menyaksikan kekejaman Rusia tahun lalu, selepas laporan dan imej pembunuhan beramai-ramai di sana mengejutkan dunia dan mendorong dakwaan jenayah perang dan juga pembunuhan beramai-ramai.Pada April lalu, Wartawan AFP menyaksikan jalan di bandar Bucha dipenuhi dengan mayat orang awam.Imej satelit juga menunjukkan beberapa mayat berada di jalanan sejak pertengahan Mac, ketika bandar itu berada di bawah kawalan Rusia, manakala pihak berkuasa Ukraine berkata bahawa beratus-ratus orang terbunuh di Bucha oleh tentera Moscow sebelum mereka berundur.-AFP


Dua maut dalam kebakaran pelantar minyak di Mexico

MEXICO CITY, 7 Julai- Dua pekerja maut dan seorang lagi masih hilang selepas kebakaran besar berlaku awal pagi Jumaat di sebuah pelantar yang dikendalikan oleh syarikat minyak Mexico, Pemex tidak jauh dari pinggir selatan Teluk Mexico.Dalam catatan di Twitter, Pemex berkata pihaknya telah berjaya mengeluarkan kesemua pekerja dan kebakaran itu menyebabkan kesan yang besar terhadap pengeluaran minyaknya.Video yang tular di media sosial menunjukkan platform besar dan saluran paipnya terbakar manakala bot berdekatan berusaha memadamkan api dengan hos.Pelantar tersebut pernah menjadi salah satu pelantar yang paling produktif di dunia.Terdahulu pada itu, Pemex berkata enam orang telah cedera dalam kebakaran itu, yang dikatakan bermula di platform Nohoch-A dan kemudian merebak ke platform mampatan.Tidak jelas sama ada mangsa yang terkorban adalah antara enam yang cedera."Juruteknik kami sedang mengkaji cara membaiki saluran paip, sambungan dan kerja-kerja lain untuk memulihkannya," kata Pemex dalam catatan berasingan di Twitter.Kenyataan Pemex pada Jumaat memaklumkan 321 daripada 328 orang yang bekerja di platform itu telah berjaya dipindahkan.Sepanjang dekad yang lalu, Cantarell telah menyaksikan keluaran bahan mentahnya merosot dengan ketara. Tetapi ia masih menhgasilkan sekitar 170,000 tong sehari, menurut data syarikat.Sebilangan besar pengeluaran minyak Mexico berasal dari sekitar Teluk Campeche, di mana Pemex telah mengalami beberapa kemalangan industri dalam beberapa tahun kebelakangan ini.-REUTERS


10 maut tertimbus dalam kejadian tanah runtuh di Ivory Coast

ABIDJAN, 8 Julai- Sekurang-kurangnya 10 orang maut dalam kejadian tanah runtuh yang diakibatkan oleh hujan lebat berpanjangan yang melanda Abidjan, kata pegawai Ivory Coast kepada AFP.Pihak berkuasa bagaimanapun berkata jumlah itu akan meningkat.“Kami merekodkan 10 kematian, sembilan di Yopougon dan satu di Cocody-Angre,” dua daerah Abidjan, bandar dan hab ekonomi terbesar negara itu, Anicet Bah, kapten dan timbalan ketua operasi GSPM, memberitahu AFP.Di zon perindustrian Yopougon, tanah runtuh pertama melanda sekitar pukul 3.00 pagi Khamis, menyebabkan empat kematian dan satu kecederaan, tambahnya.Di kawasan sama, tanah runtuh kedua menyebabkan tujuh orang cedera dan empat lagi maut termasuk seorang kanak-kanak, katanya.Tidak jauh dari situ, di Attecoube-Mossikro, satu lagi mayat dikelaurkan dari tanah runtuh pada waktu subuh.Sementara di Cocody, "satu mangsa telah dihanyutkan oleh air" dan mayat itu kemudiannya ditemui oleh penduduk.Anggota bomba diberitahu tiga lagi mangsa telah dihanyutkan, tetapi Bah berkata operasi mencari dan menyelamat telah dihentikan.Bulan Jun dan Julai membawa hujan lebat ke Ivory Coast setiap tahun, tetapi pembinaan yang tidak menentu telah membawa kepada lebih banyak kawasan yang terdedah kepada banjir, terutamanya di kawasan kejiranan yang lebih miskin di metropolis Afrika Barat menempatkan kira-kira 5.6 juta penduduk.Pada pertengahan Jun, lima sekeluarga iaitu maut dalam kejadian tanah runtuh di Yopougon.Daerah berpenduduk ramai itu dilanda tragedi semasa musim hujan tahun lalu juga, apabila enam orang tertimbus dalam tanah runtuh selepas malam hujan lebat.Bulan lalu, kerajaan melaporkan 15 kanak-kanak maut dalam kejadian berkaitan cuaca sejak awal tahun ini.-AFP


Kerajaan Belanda tumbang, Perdana Menteri letak jawatan

(Perdana Menteri Belanda, Mark Rutte berkata semalam kerajaan pakatannya meletakkan jawatan kerana perbezaan yang tidak dapat diatasi/ AFP)

AMSTERDAM, 8 Julai- Kerajaan Belanda tumbang semalam selepas gagal mencapai persefahaman berhubung dasar mengehadkan kemasukan pendatang asing, sekali gus membuka jalan bagi pilihan raya umum (PRU) pada musim luruh.Krisis bermula akibat desakan parti konservatif VVD pimpinan Perdana Menteri, Mark Rutte, bagi mengehadkan kemasukan pencari suaka ke Belanda, yang enggan disokong oleh dua daripada empat parti gabungan yang membentuk kerajaan."Bukan lagi rahsia bahawa anggota parti gabungan mempunyai pendapat berbeza berhubung dasar imigresen berkaitan pendatang asing dan pencari suaka."Malangnya, kini sudah sampai tahap di mana jurang perbezaan pendapat terlalu lebar dan saya akan memaklumkan peletakan jawatan seluruh kabinet kepada Raja," katanya pada sidang media yang disiarkan melalui televisyen.

(Perdana Menteri Belanda, Mark Rutte ketika memaklumkan perletakan jawatan seluruh kabinet/ AFP)

Kerajaan gabungan pimpinan Rutte akan terus berfungsi sebagai kerajaan sementara sehingga pentadbiran baharu dibentuk selepas PRU, yang lazimnya di Belanda akan mengambil masa berbulan lamanya.Ketegangan memuncak minggu ini, apabila Rutte menuntut sokongan mengenai cadangan untuk mengehadkan kemasukan kanak-kanak mangsa pelarian perang yang sudah berada di Belanda membuatkan keluarga mereka menanti sekurang-kurangnya dua tahun sebelum mereka boleh bersatu.Gabungan Rutte akan kekal sebagai kerajaan sementara sehingga pentadbiran baharu dibentuk selepas pilihan raya baharu.Satu proses dalam landskap politik Belanda yang retak biasanya mengambil masa berbulan-bulan.Agensi berita ANP, yang memetik suruhanjaya pilihanraya kebangsaan, berkata PRU tidak akan diadakan sebelum pertengahan November.Belanda adalah antara negara di Eropah yang mengenakan dasar imigresen yang paling ketat, namun jumlah permohonan suaka di negara itu melonjak tahun lalu kepada lebih daripada 46,000 permohonan.Kerajaan Belanda juga menjangkakan jumlah itu akan meningkat melebihi 70,000 tahun ini sekali gus melampaui rekod tertinggi yang dicatatkan pada 2015.Perkembangan itu meningkatkan tekanan pada kemudahan asas buat mereka yang menerima perlindungan politik selama berbulan-bulan pada tahun lalu.Terdapat ramai dalam kalangan mereka terpaksa tidur di tempat terbuka tanpa akses air minuman yang bersih serta kemudahan pembersihan diri atau rawatan kesihatan.Tahun lalu, Rutte mengaku, beliau berasa sangat 'malu' dengan masalah yang tercetus berhubung kebajikan pendatang asing khususnya selepas pertubuhan kemanusiaan Medecins sans Frontieres mengirim pasukan mereka ke Belanda untuk membantu memenuhi keperluan perubatan golongan terbabit di pusat permohonan suaka di negara itu.Susulan itu, Rutte berjanji untuk menambah baik keadaan di pusat berkenaan terutama mengurangkan kemasukan pelarian ke Belanda.Bagaimanapun, beliau gagal memperoleh sokongan daripada gabungan kerjasamanya yang berpendapat, dasar itu keterlaluan.Rutte, 56, adalah pemimpin paling lama memegang jawatan Perdana Menteri dalam sejarah negara Belanda iaitu sejak Januari 2022, penggal keempat pentadbirannya secara berturut-turut sejak kali pertama menjadi Perdana Menteri pada Oktober 2010.Beliau juga adalah menteri paling kanan dalam Kesatuan Eropah (EU) selepas pemimpin Hungary, Viktor Orban, dan dijangka terus menerajui parti VVD serta memenangi PRU akan datang. - REUTERS


Ahli pelampau kulit putih dijatuhi 90 hukuman penjara seumur hidup

HOUSTON, 8 Julai- Seorang pemuda yang menembak dan membunuh 23 orang di sebuah pasar raya di bandar El Paso yang majoriti penduduknya Hispanik Texas pada 2019 dijatuhi 90 hukuman penjara seumur hidup pada Jumaat.Patrick Crusius, 24, mengaku bersalah pada Februari atas tuduhan jenayah kebencian berkaitan dengan penembakan besar-besaran pada 3 Ogos 2019 di El Paso Walmart.Crusius bagaimanapun masih menghadapi perbicaraan di peringkat negeri di Texas, yang dikatakan turut akan mengesyorkan hukuman mati.“Tiada seorang pun di negara ini harus hidup dalam ketakutan terhadap keganasan yang didorong kebencian bahawa mereka akan menjadi sasaran kerana rupa mereka atau dari mana mereka berasal,” kata Peguam Negara AS Merrick Garland dalam satu kenyataan."90 hukuman penjara seumur hidup yang diumumkan hari ini menjamin bahawa Patrick Crusius akan menghabiskan sisa hidupnya di penjara kerana amukan bersifat perkaumannya yang membawa maut di El Paso," kata Garland.Timbalan Pendakwa Raya, Kristen Clarke menyifatkan tragedi itu sebagai "salah satu tindakan keganasan paling mengerikan yang didorong oleh kumpulan pelampau kulit putih pada zaman moden."Crusius memandu kira-kira 660 batu (1,060 kilometer) dari Allen, Texas, berhampiran Dallas ke Walmart Supercenter di El Paso dengan senapang AK-47 dan 1,000 butir peluru.Dia melepaskan tembakan ke arah orang ramai di tempat letak kereta pasar raya, membunuh 23 dan mencederakan 22 orang.Menurut dakwaan persekutuan, Crusius memuat naik dokumen ke internet sebelum insiden itu dengan tajuk "The Inconvenient Truth" di mana dia berkata serangan itu adalah "tindak balas terhadap pencerobohan Hispanik di Texas."Dalam risalah itu, dia berkata "mempertahankan negara saya daripada penggantian budaya dan etnik," merujuk kepada konsep ketuanan kulit putih yang mendakwa kumpulan etnik lain "menggantikan" mereka dalam populasi.Crusius berkata beliau memilih bandar sempadan El Paso sebagai sasarannya untuk menghalang pendatang Hispanik daripada datang ke Amerika Syarikat.Apabila polis tiba, Crusius keluar dari keretanya dan mengakui dirinya sebagai penembak. Semasa dalam tahanan dia memberitahu polis dia mahu membunuh "orang Mexico."Pembunuhan beramai-ramai itu mencetuskan perdebatan tentang bagaimana kritikan berulang kali presiden Donald Trump terhadap pendatang mempengaruhi tingkah laku orang yang menyokongnya.Serangan Crusius adalah salah satu tembakan besar-besaran yang paling dahsyat dalam sejarah AS.Ia berlaku dua tahun selepas seorang lelaki bersenjata membunuh 58 orang di konsert di Las Vegas dan tiga tahun selepas seorang lelaki membunuh 49 orang di kelab malam LGBTQ di Orlando, Florida. -AFP


Ocean Viking selamatkan 46 pendatang di Mediterranean

MARSEILLE, 8 Julai- Kapal penyelamat Ocean Viking menyelamatkan 46 imigran di luar pantai Libya pada Jumaat.Para imigran itu dalam perjalanan ke Eropah dengan bot gentian kaca, kata SOS Mediterranee di Twitter.Mereka yang diselamatkan termasuk empat wanita, seorang kanak-kanak perempuan berusia empat tahun bersama bapanya dan sepuluh kanak-kanak bawah umur tanpa ditemani penjaga, menurut NGO kemanusiaan itu.Mangsa yang terselamat kini berada bawah panjagaan pihak berwajib dan mereka kebanyakannya dari Eritrea, Ethiopia dan Sudan.Perairian Mediterranean tengah adalah laluan penghijrahan migrasi paling bahaya di dunia, menurut Pertubuhan Antarabangsa.Agensi PBB telah menganggarkan bahawa sejak awal 2023, 1,728 migran telah hilang di lautan tersebut, berbanding 1,417 pada 2022.Frontex, agensi rondaan sempadan EU, berkata penyeberangan bot merentasi tengah Mediterranean merupakan laluan utama bagi kemasukan migran yang tidak teratur ke Eropah.Perjalanan meninggalkan negara Afrika Utara termasuk Tunisia dan pergi ke negara EU Itali dan Malta mencatatkan peningkatan "lebih daripada dua kali ganda" antara Januari dan Mei tahun ini, berbanding tempoh yang sama pada 2022, katanya.Pada bulan Jun sebuah bot pukat tunda yang penuh sesak yang membawa ratusan pendatang karam di luar pantai Greece, dalam salah satu tragedi yang paling teruk dalam beberapa tahun.Kira-kira 104 orang telah diselamatkan dan 82 mayat telah ditemukan, manakala 560 lagi hilang dipercayai terkorban.-AFP

(Foto fail misi menyelamat oleh kapal Ocean Viking)


Kereta kabel terhenti, 75 penumpang berjaya diselamatkan

QUITO, 7 Julai- Seramai 75 penumpang berjaya diselamatkan awal pagi Jumaat, selepas terperangkap hampir 10 jam apabila salah satu kereta kabel pelancongan tertinggi di dunia, di sini, terhenti.Menerusi kenyataan, perbandaran Quito memaklumkan, kesemua mangsa terlibat selamat dan dalam keadaan baik.Operasi menyelamat dan membawa turun ke semua mangsa melibatkan anggota polis dan pihak bomba.Kejadian dikatakan berpunca akibat masalah elektrik.Kereta kabel itu bergerak sejauh 2.5 kilometer, antara dua terminal dan paling rendah pada ketinggian 3,100 meter dari aras laut.Rakaman video operasi membawa keluar mangsa turut dikongsi di akaun Twitter perbandaran Quito yang memperlihatkan orang ramai dibawa keluar dari gondola berkenaan.-AFP

(Operasi menyelamat mangsa yang terperangkap/Foto AFP)


Kilang meletup di Moscow, enam orang terbunuh

MOSCOW, 7 Julai- Enam orang terbunuh, manakala dua lagi cedera apabila sebuah kilang bahan letupan di wilayah Samara tengah, Rusia meletup, pada Jumaat.Agensi berita RIA Novosti memetik perkhidmatan kecemasan sebagai berkata, letupan berlaku di kilang Promsintez di bandar Chapayevsk.Letupan disebabkan pembongkaran peralatan semasa kerja pembaikan.Promsintez merupakan salah satu pengeluar utama bahan letupan industri di Rusia dan bekas Kesatuan Soviet.Syarikat itu menggaji 1,300 orang dan membekalkan sektor perlombongan serta minyak dan gas, menurut laman webnya.Laporan Reuters turut menyebut, kemalangan kilang di Rusia, termasuk yang boleh membawa maut agak biasa, dengan pendekatan amat longgar terhadap peraturan keselamatan.Bulan lalu, empat orang terbunuh dalam satu letupan di sebuah kilang senjata api di wilayah Tambov, tenggara Moscow.-AFP

(Letupan dilaporkan berlaku di kilang Promsintez di bandar Chapayevsk/Foto Hiasan)


Orang ramai berarak hadir pengebumian dua rakyat Palestin

NABLUS, 7 Julai - Rakyat Palestin hadir beramai-ramai dalam perarakan pengebumian dua warganya yang dibunuh tentera Israel.Israel mengesyaki dua rakyat Palestin itu melakukan serangan tembakan terhadap polis awal minggu ini.Tentera Israel menyerbu bandar Nablus di Tebing Barat dan menembak kedua-dua mangsa, selepas mengepung sebuah rumah yang menjadi tempat persembunyian mangsa, lapor Agensi berita rasmi Palestin (WAFA).

Serbuan dilakukan pada Jumaat ke Nablus ketika serangan tentera Israel di Jenin. - REUTERS


China umum larangan import makanan dari Jepun

(Imej udara loji nuklear Fukushima di Jepun/Foto Reuters)

CHINA, 7 Julai- Kastam China mengumumkan larangan import makanan dari 10 wilayah Jepun atas sebab keselamatan.Langkah itu bagi menghalang kemasukan makanan tercemar nuklear ke China, berikutan rancangan Tokyo untuk melepaskan air sisa nuklear yang dirawat ke lautan.Biro Keselamatan Makanan Import dan Eksport Pentadbiran Am Kastam China (GACC) memberitahu, dokumen pensijilan yang disertakan dengan makanan dari bahagian lain Jepun akan disemak dengan ketat sebelum dibenarkan memasuki China.Seorang pegawai GACC berkata, semua produk makanan Jepun yang dieksport ke China, terutamanya produk akuatik, mesti menjalani prosedur pemeriksaan ketat.Beliau menyatakan sejak kemalangan nuklear pada 2011, kastam China telah memantau dengan teliti makanan Jepun yang dieksport ke China dan menjaga daripada sebarang pencemaran radioaktif. Selain mengikuti dengan teliti langkah-langkah berkaitan, dan secara berterusan menjalankan penilaian risiko pencemaran radioaktif makanan Jepun dan bertindak balas mengikut masa.Kastam China juga katanya telah melihat laporan Agensi Tenaga Atom Antarabangsa (IAEA) mengenai air tercemar nuklear Jepun, dan menyatakan laporan itu tidak mencerminkan pandangan semua pakar terlibat, dengan banyak aspek belum ditangani.Dengan tumpuan global terhadap rancangan Jepun yang sangat kontroversial untuk melepaskan air yang tercemar ke lautan, kastam China berikrar untuk terus berwaspada dan mengambil semua langkah perlu untuk melindungi penduduknya.-REUTERS

(Bangunan Pentadbiran Am Kastam China/Foto Reuters)


Hujan lebat menyebabkan banjir besar di Zaragoza

SEPANYOL, 7 Julai - Hujan lebat dan banjir kilat di Zaragoza, di sini mengakibatkan beberapa jalan raya ditenggelami air dan kenderaan terkandas.Aliran air deras di jalan raya menenggelamkan sebahagian kenderaan yang terkandas.Agensi meteorologi negeri mengeluarkan amaran kuning dalam kejadian ribut, bagaimanapun tiada sebarang laporan mengenai kecederaan atau kehilangan nyaawa dikeluarkan setakat ini.Polis memberi amaran kepada penduduk supaya tidak melakukan perjalanan yang tidak perlu dan tidak memandu melalui kawasan banjir.- REUTERS


Dua buah bas bertembung, 18 orang cedera

NEW YORK, 7 Julai- Sebuah bas persiaran dua tingkat bertembung dengan sebuah lagi bas komuter, lewat petang Khamis di persimpangan First Avenue dan 23rd Street Manhattan, di sini.Insiden kira-kira pukul 7 malam itu mengakibatkan sekurang-kurangnya 18 penumpang cedera, menurut jabatan bomba.Ketika kejadian, kedua-dua bas berkenaan sarat dengan penumpang.Pegawai Jabatan Bomba New York dalam taklimat kepada pemberita turut memaklumkan, 63 penumpang telah dipantau dan dinilai oleh kakitangan perubatan di lokasi kejadian.Punca nahas masih dalam siasatan.-REUTERS

(Keadaan dua buah bas yang bertembung/Foto Reuters)


Pelepasan air tercemar dari loji Fukushima memenuhi piawaian global

SEOUL, 7 Julai - Kerajaan Korea Selatan menghormati pandangan badan pemerhati tenaga nuklear Pertubuhan Bangsa Bersatu (PBB) mengenai rancangan Jepun melepaskan air tercemar dari loji Fukushima yang terkesan akibat tsunami, ke laut.PBB mendakwa rancangan selaras itu dengan piawaian keselamatan global.Seol mengumumkan keputusannya selepas Agensi Tenaga Atom Antarabangsa (IAEA) memberi kebenaran terhadap rancangan Jepun itu, meskipun wujud kebimbangan mengenai keselamatan di beberapa negara jiran ekoran pelepasan air itu.Menteri Pejabat Penyelarasan Dasar Kerajaan, Bang Moon-kyu berkata Korea Selatan menghormati jawapan daripada IAEA memandangkan laporan itu berdasarkan kajian daripada petugas pakar global yang ditubuhkan agensi antarabangsa.

Jepun dijangka mula melepaskan lebih sejuta tan air radioaktif yang dirawat tidak lama lagi.Air berkenaan kini disimpan di loji di utara Tokyo, yang kebanyakannya digunakan untuk menyejukkan reaktor yang musnah akibat tsunami Mac 2011. - REUTERS


6 orang maut, rumah persaraan terbakar di Milan

MILAN, 7 Julai- Sekurang-kurangnya enam orang terbunuh, manakala 68 yang lain cedera dalam kebakaran di rumah persaraan di sini, pada Jumaat.Jurucakap perkhidmatan bomba negara, Luca Cari mengesahkan angka kematian itu kepada Reuters.Menurutnya, api telah berjaya dipadam dan punca kebakaran sedang disiasat.Beliau menjelaskan, tiga orang yang dimasukkan ke hospital berada dalam keadaan kritikal.15 dengan kecederaan serius tetapi tidak mengancam nyawa dan kira-kira 50 cedera ringan.Agensi berita Itali, memetik perkhidmatan kecemasan serantau, sebelum ini melaporkan 81 orang telah dimasukkan ke hospital, termasuk dua dalam keadaan kritikal.Kebakaran berlaku pada pukul 11.20 waktu tempatan di sebuah kemudahan di kawasan kejiranan tenggara Corvetto.-REUTERS

(Keadaan di luar kawasan rumah persaraan yang terbakar di Milan/Foto Reuters)


Bulan Jun, bulan 'terpanas' dalam rekod global akibat fenomena El Nino

PARIS, 7 Julai - Bulan Jun merupakan bulan paling panas dalam rekod global, menurut laporan baru yang didedahkan oleh Perkhidmatan Perubahan Ikrlim Copernicus Kesatuan Eropah (EU).Ia sekali gus mencatatkan suhu luar biasa yang sangat tinggi di darat mahupun laut.Seluruh dunia mencatat kenaikan suhu 0.5 darjah celcius pada Jun, berbanding bulan yang sama dari 1991 hingga 2020. Negara-negara lain seperti India dan Iran, hingga Kana, mengalami suhu melebihi paras purata.Cuaca panas yang dahsyat di Mexico pada bulan lalu pula mengorbankan lebih 100 orang.Golongan pakar berkata pemanasan bumi dan kembalinya fenomena El Niño memburukkan lagi keadaan cuaca. - AFP


Cuaca ekstrem terus landa AS

LOS ANGELES, 7 Julai - Amerika Syarikat terus mengalami cuaca ekstrem di seluruh negara termasuk kejadian ribut petir, kebakaran dan gelombang haba yang melampau.Ribut petir dijangka berlaku di High Plains barat pada Khamis disusuli tiupan angin kencang, hujan batu dan puting beliung, menurut Perkhidmatan Cuaca Kebangsaan (NWS) AS.Cuaca panas terus meningkat merentasi Barat Laut Pasifik minggu ini dengan suhu menghampiri atau melebihi tiga digit di kawasan jauh dari pesisir pantai, lapor Xinhua.Pada Khamis, amaran gelombang haba berlebihan dikuat kuasa di beberapa tempat di seluruh negara.Cuaca panas melampau dijangka berterusan merentasi Louisiana dan sebahagian Mississipi hingga akhir minggu depan, menurut NWS.

(Seorang pekerja kontrak binaan meminum air dalam suhu yang melebihi tiga digit di Palm Springs, California, A.S, 20 Julai 2022/ REUTERS)

Amerika Syarikat menyaksikan peningkatan ketara dalam kemasukan ke hospital akibat penyakit berkaitan haba pada pertengahan dan akhir Jun, terutamanya di wilayah selatan.Gelombang haba berterusan turut meningkatkan risiko kebakaran hutan. Amaran ‘Red Flag’ bagi kebakaran hutan telah dikeluarkan di kebanyakan kawasan di Arizona Utara pada Khamis dan Jumaat.Amaran ‘Red Flag’ ialah tahap tertinggi kebakaran berkaitan cuaca.Ribut petir yang melanda Amerika Syarikat saban tahun menghasilkan 20 hingga 25 juta kilat, manakala lebih 20 orang maut dan ratusan lagi cedera, menurut NWS. - BERNAMA


PBB bincang penempatan tentera pengaman antarabangsa tangani konflik Haiti

NEW YORK, 7 Julai- Anggota Majlis Keselamatan Pertubuhan Bangsa Bersatu (PBB) membincangkan penempatan tentera pengaman pelbagai negara ke Haiti selepas Setiausaha Agung PBB, Antonio Guterres merayu masyarakat antarabangsa segera mengambil tindakan untuk menangani konflik di negara itu. Haiti sebuah negara miskin yang mengalami peningkatan krisis kemanusiaan, politik dan keselamatan, dengan kumpulan gangster mengawal sebahagian besar ibu kota dan mengganas dengan penculikan, rogol dan kekerapan berlakunya kes pembunuhan.Selama berbulan-bulan, Guterres dan Perdana Menteri Haiti Ariel Henry telah menyeru pasukan antarabangsa untuk membantu menghapuskan keganasan yang semakin berleluasa. Bagaimanapun, menurut Guterres, bantuan antarabangsa tidak memenuhi keperluan kemanusiaan yang semakin meningkat di negara miskin itu. Utusan PBB Haiti Maria Isabel Salvador memberitahu Majlis Keselamatan, tanpa peralatan keselamatan yang mencukupi untuk memerangi kumpulan gangster yang berleluasa, rakyat Haiti di ibu negara Port-au-Prince telah mula mengambil langkah sendiri.Pejabat PBB di Haiti telah merekodkan sekurang-kurangnya 264 anggota kumpulan gangster dibunuh pasukan sukarela, sejak April lalu. Situasi itu menambahkan kerumitan kepada keselamatan negara. Beberapa minggu kemudian, Menteri Kerjasama Luar Haiti Ricard Pierre memberi amaran tentang risiko tinggi berlakunya "perang saudara" tanpa campur tangan asing.

Guterres yang melawat Port-au-Prince sebelum menghadiri sidang kemuncak CARICOM negara-negara Caribbean, mengulangi rayuannya kepada masyarakat antarabangsa dan menggambarkan penduduk Haiti sebagai "terperangkap dalam mimpi ngeri.Kami tidak menyeru untuk misi ketenteraan atau politik PBB," katanya kepada pemberita di ibu pejabat PBB di New York."Kami menyeru pasukan keselamatan yang kuat yang dikerahkan oleh negara anggota untuk bekerjasama dengan Polis Negara Haiti untuk menewaskan dan membongkar kumpulan dan memulihkan keselamatan di seluruh negara.Ketika ditanya sama ada pasukan itu perlu terdiri daripada kira-kira 1,000 hingga 2,000 orang, Guterres berkata ia perlu "kuat" dengan jumlah pegawai yang bersesuaian.“Jadi saya percaya angka itu tidak keterlaluan,” katanya.Tiada pilihan raya diadakan di Haiti sejak 2016 dan Henry yang dilantik sebagai perdana menteri hanya beberapa hari sebelum pembunuhan presiden Jovenel Moise pada Julai 2021, berdepan persoalan tentang kesahihannya.Guterres bagaimanapun mengakui bahawa "tidak mungkin ada penyelesaian politik yang berkekalan dan inklusif tanpa tahap keselamatan yang lebih baik.-AFP/REUTERS


55 maut hujan monsun di Pakistan

(Orang ramai berjalan melepasi laluan yang dihanyutkan oleh air banjir di utara Lembah Swat Pakistan pada 27 Ogos lalu/FOTO AFP)

LAHORE, 7 Julai – Angka kematian akibat hujan monsun selama dua minggu berturut-turut meningkat kepada 55 orang kelmarin.Angka itu meningkat selepas 12 orang dilaporkan maut sebelum ini termasuk lapan kanak-kanak, kata pihak berkuasa.Bandar timur Lahore menyaksikan hujan lebat yang memecahkan rekod pada hari sebelumnya, telah membanjiri banyak jalan dan mengganggu kehidupan normal.Sejak Rabu lalu, 19 orang maut di bandar itu akibat bumbung runtuh dan renjatan elektrik, kata pegawai. Agensi ramalan cuaca Pakistan memberi amaran lebih hujan berterusan akan melanda bandar itu.Sekurang-kurangnya lapan kanak-kanak maut apabila tanah runtuh besar melanda Shangla, sebuah daerah di wilayah Khyber Pakhtunkhwa bersempadan dengan Afghanistan, kata pegawai.Pasukan penyelamat cuba mengalihkan timbunan lumpur besar kerana bimbang kanak-kanak lain yang hilang tertimbus.Hujan lebat juga terus melanda negara itu, melimpahi sungai utama di wilayah Punjab, Jhelum dan Chenab, menyebabkan agensi pengurusan bencana berjaga-jaga kerana bimbang banjir kilat.Tahun lalu, satu pertiga negara Pakistan ditenggelami air akibat banjir yang berpunca daripada hujan monsun paling lebat dalam sejarah.Bencana itu telah membunuh 1, 739 orang penduduk dan menyebabkan kerosakan sebanyak $30 billion (RM140 juta) di Pakistan - AFP

(Sepasang suami isteri cuba meredah banjir di kawasan mereka/FOTO AFP)

BERITA BERKAITAN:Pakistan siap sedia hadapi taufan Biparjoy28 maut akibat hujan lebat di PakistanLapan orang terkorban akibat ribut di Pakistan


Konflik Myanmar: PBB gesa sekat akses senjata, mata wang

GENEVA, 7 Julai- Pertubuhan Bangsa Bersatu (PBB) menggesa masyarakat antarabangsa menghalang junta Myanmar daripada akses senjata dan mata wang asing.Gesaan dibuat Pesuruhjaya Tinggi PBB bagi Hak Asasi Kemanusiaan, Volker Turk ketika krisis kemanusiaan di negara itu, semakin buruk. “Kita perlu menghalang bekalan senjata kepada tentera dan menganalisis kepentingan ekonomi yang berada di belakangnya,” katanya.

(Pesuruhjaya Tinggi PBB bagi Hak Asasi Kemanusiaan, Volker Turk/AFP)

Menerusi laporan terbaharu yang dibentangkan kepada Majlis Hak Asasi Manusia PBB, Turk turut menggesa sekatan dikenakan terhadap Panglima tentera Myanmar yang membabitkan akses kepada mata wang asing dan bahan api untuk pesawat. Pelapor khas PBB mengenai hak asasi manusia untuk negara Asia Tenggara, Thomas Andrews, berkata mata wang asing membenarkan junta membeli senjata, membekalkan kilang senjatanya dan mengisi minyak pesawat tempur.Tambahnya, negara-negara lain harus menyertai Amerika Syarikat dalam menyetujui institusi kewangan Myanmar dan menggesa penyelarasan yang lebih baik dalam kalangan kerajaan yang telah pun mengenakan sekatan.Dalam pada itu, Turk turut menuduh tentera telah memusnahkan kampung dan seramai 3,747 orang terkorban sejak rampasan kuasa mengulingkan kerajaan awam pimpinan Aung San Suu Kyi pada tahun 2021.Manakala lebih 23,000 telah ditangkap dan 40 pekerja bantuan, terbunuh. Selain itu, lebih 15 juta orang amat memerlukan sokongan dan pemakanan dengan segera.Katanya, tentera sengaja menghalang bantuan daripada sampai kepada penduduk yang terkorban selepas kemusnahan akibat Taufan Mocha.PBB memberi amaran bahawa sekatan atau penafian bantuan kemanusiaan merupakan pelanggaran serius terhadap hak asasi manusia antarabangsa dan undang-undang kemanusiaan.Myanmar dilanda konflik selepas rampasan kuasa 2021 yang menggulingkan pemimpin Aung San Suu Kyi, mencetuskan pertempuran antara tentera, kumpulan pemberontak etnik dan "Pasukan Pertahanan Rakyat".- AFP


Myanmar terus dibelenggu keganasan - Ketua Hak asasi PBB

(Pertubuhan Bangsa-Bangsa Bersatu (PBB) menganggarkan 15.2 juta rakyat Myanmar memerlukan bantuan kemanusiaan/FOTO REUTERS)

GENEVA, 6 Julai - Ketua Hak Asasi Manusia Pertubuhan Bangsa-Bangsa Bersatu (PBB) pada Khamis berkata pihak berkuasa tentera Myanmar masih meneruskan "keganasan yang melampau," lapor Agensi Anadolu.Semasa dialog interaktif mengenai Myanmar di Geneva sempena sesi ke-53 Majlis Hak Asasi Manusia PBB, Volker Turk berkata: "tidak dapat dibayangkan bagaimana rakyat Myanmar mampu menghadapi penderitaan yang berterusan."Beliau berkata sejak rampasan kuasa tentera pada 1 Feb 2021, ekonomi semakin meruncing, kemiskinan bertambah teruk, sumber asli dieksploitasi, ditahan dengan sewenang-wenangnya, lenyap tanpa dapat dikesan dan diseksa.“Laporan yang saya bentangkan kepada Majlis hari ini memfokuskan kepada penafian oleh tentera terhadap bantuan kemanusiaan untuk menyelamatkan nyawa orang awam.“Mereka telah meletakkan pelbagai halangan undang-undang, kewangan dan birokrasi untuk memastikan bantuan tidak dapat sampai kepada mereka yang memerlukan,” katanya.Turk berkata 15.2 juta orang memerlukan segera bantuan makanan. - BERNAMA-AGENSI ANADOLU

BERITA BERKAITAN:Mesyuarat tidak rasmi berkaitan Myanmar bukan inisiatif ASEANBelum sesuai Asean adakan dialog dengan MyanmarIsu Myanmar dirumus lebih baik menerusi Sidang Kemuncak ASEAN ke-42Kerajaan bayangan Myanmar mengalukan rundingan damai AseanElak berlarutan, isu Myanmar perlukan penyelesaian - PMTiada kemajuan ketara dalam rancangan damai Myanmar- Jokowi


Belanda kembalikan khazanah penjajah kepada Indonesia, Sri Lanka

(Meriam hiasan dihiasi dengan emas, perak dan delima dari Sri Lanka dipamerkan di Rijksmuseum, di Amsterdam/AFP)

THE HAGUE, 6 Julai - Belanda akan menyerahkan semula ratusan artifak zaman penjajah kepada Indonesia dan Sri Lanka, termasuk harta karun dan meriam gangsa bertatahkan permata.Keputusan untuk memulangkan kira-kira 478 objek itu dibuat susulan cadangan suruhanjaya yang dilantik kerajaan tahun lepas meneliti pemerolehan haram penjajah Belanda yang kini dipamerkan di muzium di Belanda.Suruhanjaya itu ditubuhkan selepas permintaan Indonesia agar mengembalikan beberapa karya seni dan koleksi sejarah semula jadi oleh bekas pemerintah kolonial Belanda."Syor ini adalah peristiwa penting dalam menangani koleksi daripada konteks penjajah," kata Timbalan Menteri Kebudayaan, Pendidikan dan Sains Belanda, Gunay Uslu.Beberapa barang yang akan diserahkan kembali termasuk apa yang dipanggil "harta karun Lombok" terdiri daripada ratusan objek emas dan perak yang dirompak tentera penjajah Belanda selepas menawan Istana Cakranegara di Pulau Lombok pada 1894.Ia juga termasuk meriam gangsa yang dihiasi perak, emas dan permata berharga termasuk delima."Meriam Lewke" abad ke-18 dipercayai dihadiahkan bangsawan Sri Lanka bernama Lewke Disava kepada Raja Kandy sekitar 1745-46.Ia dipercayai telah jatuh ke tangan Belanda pada tahun 1765 apabila tentera Belanda yang dipimpin Gabenor Ceylon, Lubbert Jan van Eck menyerang dan menakluki Kandy.Selepas dipamerkan di sekitar Belanda, meriam itu akhirnya dijadikan sebahagian koleksi Rijksmuseum di Amsterdam.Pengarah Rijksmuseum, Taco Dibbit berkata "penyerahan itu sebagai langkah positif dalam kerjasama dengan Sri Lanka.""Hubungan dan pertukaran ilmu yang dibina antara kedua-dua negara dalam bidang penyelidikan dan sejarah merupakan asas yang kukuh untuk masa depan," tambah beliau dalam satu kenyataan.Suruhanjaya itu akan menyerahkan keputusan mengenai artifak lain pada masa hadapan, kata penyiar awam NOS.Ini termasuk hasil seni dari Nigeria serta koleksi Dubois yang termasuk tampuk menunggang kuda Putera Diponegoro, seorang diraja Jawa yang menentang pemerintahan kolonial Belanda pada abad ke-19.Belanda telah bergelut dengan warisan silam penjajahannya sejak beberapa tahun kebelakangan ini.Raja Belanda Willem-Alexander pada Sabtu lepas mengeluarkan permohonan maaf diraja yang bersejarah atas penglibatan Belanda dalam perhambaan era kolonial. -AFP

(Raja Belanda Willem-Alexander (dua kanan) dan Ratu Maxima (kanan) berjalan selepas meletakkan kalungan bunga semasa lawatan mereka ke Tanah Perkuburan Pahlawan/File AFP)


Serangan roket: Tentera Myanmar, pejuang antijunta saling menuduh

(Pejuang anti junta berjalan melalui sebuah perbandaran di wilayah Sagaing, Myanmar/File AFP)

BANGKOK, 6 Julai- Junta Myanmar menuduh pejuang antirampasan kuasa membunuh 15 orang awam dalam serangan roket, dakwaan yang dipertikaikan oleh "Pasukan Pertahanan Rakyat" (PDF).

Walaupun mengaku melancarkan serbuan mereka menjelaskan bahawa yang maut adalah anggota militia protentera.Seorang anggota Pasukan Pertahanan Tempatan antijunta di Ayadaw memberitahu AFP yang maut bukan orang awam tetapi anggota militia projunta.“Mereka sering membedil kawasan awam kami, oleh itu kami menyerang pangkalan mereka,” katanya.Beliau berkata kumpulannya telah menyerbu kampung Ngwedwin pada pagi Rabu dan merampas beberapa senjata api.Pejuang PDF telah membunuh 16 anggota militia, katanya tanpa memberikan butiran.BBC Burma melaporkan "lebih daripada" 15 orang telah terbunuh oleh "tembakan" di kampung Ngwedwin. -AFP

(Junta Myanmar menuduh pejuang antirampasan kuasa membunuh 15 orang awam dalam serangan roket, dakwaan yang dipertikaikan oleh "Pasukan Pertahanan Rakyat"/REUTERS)


Suhu panas melampau, Beijing keluar amaran tahap merah

BEIJING, 6 Julai- Penduduk Beijing bersiap sedia menghadapi keadaan panas terik, dengan suhu dijangka mencecah 40 darjah celsius di kebanyakan kawasan di bandar itu.Susulan peningkatan suhu yang berlaku, pihak berkuasa Beijing mengeluarkan amaran tahap merah, pada Khamis.

(Penduduk beratur panjang bagi mendapatkan ais krim dan minuman sejuk/Foto Reuters)

Dalam pada itu, orang ramai yang berada di kawasan tumpuan pelancong dilihat memakai peralatan pelindung matahari seperti payung, topi matahari dan jaket anti-UV.Mereka juga mengharungi cuaca panas untuk beratur mendapatkan ais krim dan minuman sejuk.Seorang pemilik kedai, Wu,46, memberitahu berikutan suhu yang tinggi, permintaan untuk peralatan pelindung matahari meningkat tahun ini.Sementara itu, Balai Cerap Cuaca Beijing telah merekodkan suhu melebihi 35 darjah Celsius selama 18 hari, hingga 5 Julai lalu.Ia paling lama direkodkan dalam sejarah sejak stesen itu dibina pada 1951.Laporan Beijing Daily pula menyebut, susulan cuaca panas terik yang melanda China selama beberapa minggu, mendorong kerajaan meminta penduduk dan perniagaan mengurangkan penggunaan elektrik.-REUTERS


7 jam pelancaran, Threads kumpul lebih 10 juta pengguna

WASHINGTON, 6 Julai- Lebih 10 juta pengguna telah mendaftar untuk aplikasi Threads, dalam tempoh tujuh jam pelancarannya."10 juta pendaftaran dalam tempoh tujuh jam," tulis Ketua Pegawai Eksekutif Meta, Mark Zuckerberg di akaun Threads rasminya, pada Khamis.Threads ialah pencabar terbesar kepada aplikasi Twitter milik Elon Musk, yang telah menyaksikan beberapa siri pesaing berpotensi muncul tetapi masih belum menggantikan salah satu platform media sosial terbesar di dunia itu, walaupun menghadapi kesukaran.Aplikasi Threads boleh dimuat turun menerusi Apple App Store dan Google Play Store di 100 buah negara. Buat masa ini, tiada iklan disiarkan. Akaun sudah aktif untuk selebriti seperti Jennifer Lopez, Shakira dan Hugh Jackman serta saluran media termasuk The Washington Post dan The Economist.-AFP

(Lebih 10 juta pengguna telah mendaftar untuk aplikasi Threads, dalam tempoh tujuh jam pelancarannya/Foto AFP)


Serangan peluru berpandu, empat terbunuh di Ukraine

LVIV, 6 Julai- Sekurang-kurangnya empat terbunuh selepas serangan peluru berpandu menyasarkan blok pangsapuri di Lviv, Ukraine.Menteri Dalam Negeri Ukraine, Igor Klymenko berkata ia satu serangan terbesar ke atas infrastruktur awam di bandar itu sejak pencerobohan Rusia."Sebuah pangsapuri rosak akibat serangan peluru berpandu Rusia."Tingkat tiga dan empat di dua bahagian rumah musnah."Setakat ini, empat orang terbunuh manakala sembilan lagi cedera dalam insiden terbabit."Pasukan penyelamat sedang berusaha menyelamatkan mangsa terperangkap di bawah runtuhan."Lebih 50 pangsapuri telah hancur dan sebuah asrama di Universiti Politeknik Lviv telah rosak," katanya menerusi Telegram. - AFP


AS lulus pengeluaran kereta terbang, lebih 400 tempahan diterima

PALO ALTO, 6 Julai- Amerika Syarikat (AS) memberi kelulusan kepada pengeluar kereta berpangkalan di California, Alef Aeronautics untuk memulakan ujian kereta terbang elektrik keluarannya dikenali Model A.Ketua Pegawai Eksekutif Alef Aeronautics, Alef Jim Dukhovny berkata Model A telah menerima Pensijilan Kelayakan Udara Khas daripada Pentadbiran Penerbangan Persekutuan (FAA) untuk diuji di jalan raya dan ruang udara.Bagaimanapun, memandangkan keupayaan Model A belum diuji sepenuhnya, pensijilan FAA mengehadkan lokasi dan tujuan ia dibenarkan terbang. "Kereta terbang itu boleh berlepas secara menegak atau mendatar dan boleh membawa sehingga dua orang pada satu-satu masa."Kenderaan berkenaan dijangka mempunyai jarak jalan raya sehingga 322 kilometer dan jarak terbang 177 kilometer."Kenderaan yang berharga kira-kira kira-kira AS$300,000 seunit itu telah mendapat lebih 400 tempahan setakat ini," katanya ketika ditemu bual REUTERS di sini. - REUTERS


Kanada berhenti iklan di FB dan IG

OTTAWA, 6 Julai - Kerajaan persekutuan Kanada mengumumkan untuk memberhetikan semua pengiklanannya di Facebook dan Instagram, ekoran perselisihan mengenai undang-undang media baharu.Menteri Warisan Pablo Rodriguez berkata, perundangan menggariskan agar platform teknologi berunding dengan organisasi berita Kanada untuk memberi pampasan yang adil atas kerja mereka. Gergasi teknologi Meta dan Google memberi respon sebagai tindak balas, syarikat itu akan menyekat kandungan berita untuk pengguna Kanada sebagai tindak balas.Selepas sahaja rang undang-undang itu diluluskan, Meta mengumumkan untuk menyekat kandungan berita Kanada.Rodriguez menyifatkan tindakan itu sebagai "tidak munasabah" dan "tidak bertanggungjawab.""Inilah sebabnya hari ini kami mengumumkan bahawa kerajaan Kanada akan menggantung pengiklanannya di Facebook dan Instagram," katanya sambil menganggarkan kos untuk Facebook dan Instagram sekitar Can$10 juta (AS$7.5 juta) setahun.

Google turut mengumumkan bahawa ia akan mengambil tindakan yang sama untuk menentang undang-undang.Google dan Meta memperoleh 80 peratus daripada hasil pengiklanan digital di Kanada, kata Rodriguez di media sosialnya. - AFP


Pertemuan Blinken dan Henry, umum sokongan keselamatan baharu

SEPANYOL, 6 Julai - Setiausaha Negara, Amerika Syarikat (AS), Antony Blinken mengadakan pertemuan dengan Perdana Menteri Haiti, Ariel Henry semalam, menyatakan sokongan keselamatan tambahan kepada negara Caribbean yang menghadapi masalah jenayah.Blinken mengesahkan AS akan memberi bantuan kepada pasukan keselamatan Haiti dan meminta sokongan antarabangsa untuk membantu negara dalam memerangi jenayah.Sejak tahun lalu, Henry meminta pasukan antarabangsa untuk menyekat kumpulan yang mengawal sebahagian besar negara, mencetuskan krisis kemanusiaan yang telah menyebabkan puluhan ribu orang kehilangan tempat tinggal.Pertemuan itu berlangsung di Trinidad dan Tobago ketika Blinken menghadiri mesyuarat ketua-ketua kerajaan Komuniti Caribbean (CARICOM) pada sambutan ulang tahunnya yang ke-50. - REUTERS


Pesawat ringan terhempas, dua orang maut

STRASBOURG, 6 Julai- Dua orang maut apabila sebuah pesawat ringan terhempas di timur wilayah Haut-Rhin di Perancis.Menurut kenyataan Pegawai Wilayah Strasbourg, pesawat itu hilang ketika dalam perjalanan dari Karlsruhe di Jerman.Operasi mencari dan menyelamat mangsa telah dilancarkan pasukan keselamatan susulan insiden terbabit."Dua penumpang pesawat itu telah ditemukan."Juruterbang dan penumpangnya maut dalam nahas tersebut."Punca kejadian masih disiasat dan ia merupakan sebahagian daripada siasatan badan kehakiman," katanya. - AFP


Empat lelaki ditahan, didakwa ada kaitan dengan penentang

HONG KONG, 6 Julai - Polis Hong Kong menahan empat lelaki atas dakwaan menyokong kumpulan penentang di luar negara dan memperjuangkan pembebasan daripada China.Menurut Jabatan Keselamatan Negara Polis Hong Kong dalam satu kenyataan, empat lelaki tersebut disyaki menerima dana daripada syarikat pengendali platform sosial dan aplikasi mudah alih untuk menyokong individu yang melarikan diri ke luar negara dan terlibat dalam aktiviti yang membahayakan keselamatan negara.Kenyataan itu tidak menyatakan secara khusus kaitan tangkapan itu dengan lapan waran yang dikeluarkan awal minggu ini kepada musuh luar yang berpangkalan di luar negara. Memetik daripada sumber yang tidak dinamakan, media tempatan melaporkan penahanan empat lelaki itu mempunyai kaitan dengan kewujudan satu platform media sosial yang dikenali "Punish Mee".Platform itu didakwa digunakan untuk memberikan bantuan kewangan kepada lapan aktivis luar negara yang dikehendaki.

Seorang saksi Reuters melihat Ivan Lam, bekas pengerusi kumpulan prodemokrasi Demosisto, dibawa masuk ke dalam kenderaan polis dari sebuah bangunan perindustrian di Daerah Kwai Chung di Hong Kong pada Rabu.Bagaimanapun Reuters tidak dapat memastikan samada dia adalah antara empat lelaki yang ditahan. - REUTERS


Bas jatuh gaung, 27 orang maut di Mexico

MEXICO, 6 Julai- Sekurang-kurangnya 27 orang maut di Mexico apabila bas dinaiki mereka terjunam ke dalam gaung di negeri selatan Oaxaca.Pendakwa Raya Oaxaca, Bernardo Rodriguez Alamilla berkata seramai 17 orang lagi telah dihantar ke hospital untuk rawatan."Insiden berkenaan berlaku di kawasan pergunungan."Bas yang dikendalikan syarikat pengangkutan tempatan dari bandar Mexico dan sedang menuju ke bandar Santiago Yosondua."Punca sebenar kejadian masih disiasat dan petunjuk awal mendapati kemalangan berlaku disebabkan kegagalan mekanikal," katanya kepada AFP melalui panggilan telefon.Kemalangan jalan raya sering berlaku di Mexico akibat pemanduan pada kelajuan tinggi, keadaan kenderaan yang uzur serta pemandu yang letih.Mei lepas, sekurang-kurangnya 18 pelancong maut selepas bas yang dinaiki mereka terjatuh ke dalam gaung di Nayarit.Pada bulan yang sama, 13 penumpang van terkorban selepas kenderaan itu bertembung dengan sebuah lori di Tamaulipas. - AFP


Lahore dilanda banjir

LAHORE, 6 Julai - Hujan lebat yang dijangka berlarutan selama beberapa hari mengakibatkan beberapa kawasan di sini, mengalami banjir. Musim tengkujuh di Pakistan akan berlaku biasanya pada minggu pertama Julai dan berlarutan hingga pertengahan September.Tahun lalu Lahore ditenggelami air akibat hujan monsun sangat lebat dan kecairan glasier yang menyebabkan kerosakan tanaman dan infrastruktur serta meragut sekurang-kurangnya 1,700 nyawa.Menurut Jabatan Meteorologi Pakistan guruh serta hujan lebat dijangka berlaku di ibu negara, Islamabad serta bandar Lahore dan Peshawar dan akan merebak ke kawasan lain hingga Sabtu.Pejabat cuaca memberi amaran bahawa banjir mungkin berlaku di kawasan rendah Islamabad, Rawalpindi, Peshawar, Gujranwala, dan Lahore, dengan risiko banjir kilat di kawasan barat berbukit hujung minggu ini. - REUTERS


Kebocoran gas, 16 orang maut di kawasan setinggan

JOHANNESBURG, 6 Julai- Sekurang-kurangnya 16 orang maut termasuk kanak-kanak, selepas kebocoran gas berlaku di kawasan setinggan Afrika Selatan berhampiran Johannesburg.Kejadian berlaku di penempatan tidak rasmi Angelo berhampiran daerah Boksburg, timur Johannesburg.Jurucakap Perkhidmatan Kecemasan, William Ntladi berkata wanita dan kanak-kanak antara yang maut dalam insiden berkenaan."Perkhidmatan kecemasan menerima panggilan sekitar pukul 8.00 malam mengenai letupan gas."Kami mendapati gas yang bocor adalah beracun."Jumlah sebenar mangsa terkorban sedang dikemas kini dari masa ke masa."Maklumat awal menunjukkan gas berkenaan digunakan sebagai sebahagian daripada aktiviti perlombongan haram," katanya kepada pemberita di sini.Tambahnya, beribu-ribu pelombong menggunakan cara haram bagi mendapatkan emas di Boksburg.Boksburg bulan lalu dilanda gempa bumi berukuran 5.0, dipercayai mempunyai kaitan dengan perlombongan haram di kawasan itu. - AFP


IAEA mahu akses tambahan loji nuklear Zaporizhzhia

VIENNA, 6 Julai- Agensi Tenaga Atom Antarabangsa (IAEA) meminta akses tambahan kepada loji kuasa nuklear Zaporizhzhia yang diduduki Rusia di Ukraine untuk "mengesahkan ketiadaan periuk api atau bahan letupan di tapak".Ukraine dan Rusia telah menuduh satu sama lain merancang provokasi di tapak itu, menimbulkan kebimbangan mengenai risiko bencana radioaktif di loji nuklear terbesar di Eropah."Dengan ketegangan dan aktiviti ketenteraan yang semakin meningkat di rantau loji kuasa nuklear utama ini terletak, pakar kami perlu mengesahkan fakta di lapangan," kata Ketua Pengarah IAEA, Rafael Grossi dalam satu kenyataan."Pelaporan bebas dan objektif pakar IAEA akan membantu menjelaskan keadaan semasa yang penting pada masa seperti ini ketika kita berhadapan dakwaan yang tidak disahkan dan dakwaan balas", katanya.Dalam beberapa minggu kebelakangan ini, kakitangan IAEA di tapak telah memeriksa pelbagai lokasi, tetapi setakat ini tidak menemukan "sebarang petunjuk kepada periuk api atau bahan letupan".Badan pemerhati nuklear PBB itu berkata ia tidak dapat mengakses bumbung unit reaktor 3 dan 4, serta bahagian dewan turbin dan sistem penyejukan di loji itu.Pada Selasa, Kiev menuduh Moscow merancang "provokasi berbahaya" di tapak itu, manakala Rusia menuduh Ukraine melakukan rancangan serupa.Tentera Ukraine mendakwa bahawa "objek luaran yang serupa dengan alat letupan diletakkan di atas bumbung luar reaktor ketiga dan keempat" di tapak tersebut.Rusia dan Ukraine kerap menuduh satu sama lain meletakkan keselamatan loji itu pada risiko sejak Kremlin melancarkan operasi ketenteraan berskala besar di Ukraine pada Februari lalu. -AFP

(Kenderaan tentera Rusia yang mengiringi rombongan misi pakar Agensi Tenaga Atom Antarabangsa tiba di Loji Kuasa Nuklear Zaporizhzhia/File REUTERS)